12 ёшли Ҳуршида Султоновани ким ўлдирган эди?\nАбдуллоҳ Эргаш Аввалги эшиттиришларимиздан бирида Россиянинг Санкт – Петербург шаҳрида 12 ёшли тожик қизи Ҳуршида миллатчи ёшларнинг скинхед гуруҳи томонидан калтаклаб ўлдирилгани ҳақида хабар берган эдик. Бу воқеа Россия жамоатчилигида катта шов- шувга сабаб бўлди. Санкт-Петербург губернатори Матвиенко эса, ҳуқуқ-тартибот ходимларига Ҳуршиданинг қотилларини тезликда топиш ҳақида кўрсатма берган эди. Куни – кеча Россия Ички Ишлар Вазирлиги тожик қизининг қотиллари топилгани ҳақида хабар берди.\nCанкт-Петербург прокуратураси ўтказган тергов натижаларига кўра, 12 ёшли Ҳуршида Султоновани калтаклаб ўлдиришда 12 ўсмир иштирок этган. Ҳодиса 9 феврал куни сожир бўлган. Ҳуршида отаси ва укаси билан сайрдан қайтаётганда, пиво ичиб ўтирган ўсмирлар уларга ҳужум қилишади. Ҳуршиданинг укаси яқин атрофда турган автомашинанинг остига беркинишга улгуради. Ҳуршида Султонова эса отаси ва укасининг кўзи ўнгида ўлдирилади.\nCанкт-Петербург милициясига кўра, ҳозирги кунда ушбу қотилликни содир этганлардан 9 киши қўлга олинган. Қолганлари қидирилмоқда.\n“Озодлик” радиоси рус хизмати мухбири Димитрий Казниннинг хабар қилишича, қотилликни содир этганлар скинхедлар, яъни ашаддий миллатчилар гуруҳининг аъзолари бўлишган.\n”Гувоҳларга кўра, тожик оиласига ҳужум қилганлар скинхедлар бўлишган. Улар каклтаклаш пайтида “Россия руслар учун”, деб бақиришган”, - деб хабар беради Димитрий Казнин.\nБу ходиса Cанкт-Петербургда орасида катта шов-шувга сабаб бўлди. Шаҳарликлар жиноятни содир этганлар тезликда топилиши ва жазога тортилишини, шаҳардаги фашист гуруҳларини тугатишни талаб қилдилар. Бироқ, Cанкт-Петербург жиноят қидирув полицияси бошлиғи Владислав Пиатровский тожик қизини ўлдирганлар скинхедлар эмас, балки оддий безорилар эканнини маълум қилди.\nРасмийга кўра, безорилар кам таъминланган оилаларнинг фарзандларидир. Улар тожик оиласига ҳужум қилган пайтда маст ахволда бўлганлар.\nCанкт-Петербургдаги “Фуқаролик назорати” жамоат ташкилоти ҳамраиси, ҳуқуқ ҳимоячиси Владимир Вдовин эса, милиция шаҳарда фашист гуруҳлари мавжуд эканлигини тан олишни ва уларга қарши курашни истамаяпти, деб фикр билдиради:\n”Менимча, бизнинг ҳуқуқ-тартибот тизимларимиз доимо мамлакатимизда ирқчилик мавжуд эканлигини хаспўшлашга ҳаракат қиладилар. Аслида эса, жамиятда фашизм муаммоси мавжуд ва бунинг олди олинмаса, оқибати жуда ачинарли бўлади,” - деди Владимир Вдовин.\nРоссия матбуотининг билдиришича, сўнгги йилларда скинхедлар томонидан Cанкт-Петербургда бир неча чет эллик ўлдирилган. Улар калтаклаган одамлар эса юзга яқин. Cанкт-Петербург аҳолиси расмийлардан бундай ҳолатга чек қўйишни қатъий равишда талаб қилмоқда. Фақат жамоатчиликнинг қатъий босими билангина шаҳар бозорида тарвуз сотувчи озарбайжонликнинг қотиллари қўлга олинди. Бу иш юзасидан Россия тарихида биринчи марта мамлкат Жиноят Кодексининг “ирқчилик туфайли содир этилган қотиллик” моддаси асосида айбланган одамлар маҳкамага тортилди. Бироқ, суд ўлдириш жараёни видеотасвирга олинган қотилликни эҳтиётсизлик натижасида содир этилган қотиллик деб баҳолади. “Озодлик” мухбири Димитрий Казнин гапиради:\n”Суд айбланувчилардан бирини суд залидан озод қилди. Бироқ, кузатувчи ва ҳуқуқ ҳимоячилари айнан шу айбланувчи қотилликнинг уюштирувчиси эканини айтмоқдалар,” -деб билдиради Димитрий Казнин.\nСанкт – Петербург прокуратурасига кўра, яқин кунларда Ҳуршида Султонованинг қотиллари ҳам маҳкамага тортилади.


Ahlisunnat.uz | Кофирлар қўлида ҳақ эвазига ишлаш\nБош саҳифа / Савдо-сотиқ / Кофирлар қўлида ҳақ эвазига ишлаш\nКофирлар қўлида ҳақ эвазига ишлаш\nСавол: Россияда ишлайман. Черковнинг электр ва бошқа таъмир ишларини қилишимиз керак. Бунинг зарари борми? Бир танишим эса автомобили билан газли ичимликларни ташийди. Баъзан алкоголь ичимликларни ҳам ташишига тўғри келади. Спиртли ичимлик ташиш гуноҳми?\nЖавоб: Черков таъмирида ишлаш макруҳ эмас. Чунки бу ишнинг ўзи гуноҳ эмас. (Баззозия)\nИбни Обидин ҳазратлари айтадики: “Ҳақ эвазига кофирнинг шаробини ташиш, черков таъмирлаш ва христианларга зуннор каби куфр аломатларини сотиш имом-и Аъзам наздида жоиздир.” (Радд-ул мухтор 5/251)\nСавол: Туристлар кўп келадиган жойда дўконим бор. Христиан туристлар “Хоч (крест) борми?” деб кўп сўрашади. Уларга хоч сотиш жоизми? Яна улар катта пул бериб, хоч ясашимни сўрайдилар. Менга келишмасин деб катта пул сўрадим барибир келишмоқда. Улар учун хоч ясаб сотишим жоизми?\nЖавоб: Хоч ҳам зуннордек куфр белгисидир. Лекин баъзи олимлар наздида ундай аломатларни сотиш жоиз. Жоиз дегани ишлаш лозим дегани эмас. Эҳтиёж бўлмаса ишламаган яхши.\nСавол: Европада яшаймиз. Тўнғиз чўпони бўлиб ишлаш жоизми?\nЖавоб: “Ғайримуслимнинг қўлида ҳақ эвазига тўнғиз боқиш имоми Аъзам Абу Ҳанифа наздида жоиз. Олган пули ҳалол бўлади.” (Радд-ул мухтор)\nСавол: Кофирлар ишлаб чиқарган молларни, озиқ-овқатларни, либосларни ишлатиш ёки улар билан савдо қилишнинг зарари борми?\nСавол: Ҳозирги кунда бир мусулмон кишининг Европага бориб, ғайримуслимларга хизмат қилиши жоизми?\nЖавоб: Ғайримуслимларнинг ўлкасида кофирларга ҳақ эвазига хизмат қилиш жоиз. Ибни Обидин ҳазратлари айтадики: “Ҳақ эвазига кофирнинг шаробини ташиш, черков таъмирлаш ва христианларга зуннор каби куфр аломатларини сотиш имоми Аъзамга кўра жоиз. Мусулмон харидорга мажусийларнинг маҳсисини ёки фосиқларнинг либосини тикиш бериш макруҳдир. Чунки мажусийларга ва фосиқларни тақлид қилишга сабаб бўлади.” (Радд-ул мухтор)\nҲеч бир динда кофир ўлкасида ишлаш ва кофирларга ҳақ эвазига хизмат қилиш тақиқланмаган. Динимизда ҳам бундай тақиқ йўқ. Ҳозирги мусулмонлар Европага, Россияга ишлагани борганидек бир замонлар Макка мусулмонлари ҳам Ҳабашистонга ҳижрат қилишганди. У ерда ғайримуслимларнинг ишларида ишлаганлар.\nҲазрати Юсуф пайғамбар бўлишига қарамай қулларнинг ва аҳолининг қийин аҳволда эканлигини кўриб, кофир ҳукмдордан иш сўради. Мана шу тариқа инсонларга хизмат қилди. Шундай экан, аҳолига хизмат қила олишига, уларга фойдали бўла олишига кўзи етган ва буни ўзидан бошқа қиладиган одам йўқлигини кўрган мусулмон бу вазифа ёки лавозимни биронта золим эгаллаб олмасдан, олдини олиш мақсадида ғайримуслим бўлган амирдан ҳам вазифа, лавозим сўрашининг имомлик, муфтийлик, ўқитувчилик қилишининг зарари йўқ. Ўша лавозимда ҳеч қандай яхшилик қила олмаса ҳам, ҳеч бўлмаса, раҳбар сифатида мусулмонларга келадиган зарарнинг олдини олиб ўтириши ибодат бўлади. Ундай давозимда ўтирган мусулмоннинг узрли бир сабаб бўлмагунича вазифасидан истеъфо қилиши жоиз эмас. (Саодати абадия)\n“Юсуф алайҳиссаломнинг динида ғайримуслимларга хизмат қилиш жоиз эди, мусулмонликда эса жоиз эмас” деб айтганларнинг ҳеч қандай илмий асоси йўқ. Ғайридинларга ҳақ эвазига ишлаш ҳар динда бор.\nМусулмон кишининг амири кофир бўлиши мумкин. Масалан, ҳадиси шарифда “Амиринг сенга “Ё мусулмонликни ташла, ёки сени ўлдираман” деса, мусулмонликни ташлама, бошингни кундага қўй” деб марҳамат қилинди. (Ҳаким) [Мусулмон бўлган амир мусулмонликни ташла демайди.]\nКофирлар орасида қолиб молидан, жонидан андиша қилган кишининг уларга юракдан эмас, тилда ҳурмат кўрсатиши жоиз. Пайғамбарлик даво қилган каззоб Мусайлама уни тасдиқ қилмай, имонини баралла айтган бир саҳобани шаҳид қилади. Бу саҳобанинг ундай хавфли вазиятда асл эътиқодини яшириши жоиз эди. Мушриклар ҳазрати Аммор, отаси ҳазрати Ясир ва онаси Сумаййа хонимни қийнаб “Лот ва Узза бути, Муҳаммаднинг динидан яхши деб айт” дея айтмагунларича қийноқни орттирдилар. Ниҳоят ота-онаси қийноқ оқибатида шаҳид бўлди. Ҳазрати Аммор кофирларнинг қийноғи остида уларнинг истаганларини тили билан сўзлади. “Аммор кофир бўлди” деганларида Жаноби Расулуллоҳ “Аммор кофир бўлмади, у бошидан оёғигача имон билан тўла” деб марҳамат қилдилар. Демак, куфр бўлган бир сўзни бундай ҳолатларда фақат тил билан айтиш жоиз. Расулуллоҳ“Мушриклар азият беришса, яна шундай деб айтгин” деб буюрдилар. (Ибн Асокир, Ибн Можа)\nКофирлар ғолиб келган жойларда уларнинг азобларига дучор бўлмаслик учун ҳақиқатни айтмаслик, имонини яшириш жоиз бўлади. Шофеъий мазҳабида нафақат кофир ҳукмдор, ҳатто золим мусулмон раҳбарлар орасида ҳам жоиз. Мусулмонлар ғариб ва заиф бўлган замонларда шундай ўзини яшириш то қиёматгача ҳар ерда жоиздир. Чунки мўмин киши зарарни ўзидан имкон қадар узоқлаштириши керак.\nИмом Қуртубий ҳазратлари “Аллоҳу таолонинг амрлари билан ҳукм юритмайдиган кимсалар кофир, золим ва фосиқдирлар” маолидаги ояти карималарнинг аҳли китоб бўлган ғайримуслимлар ҳақида келганини билдирган. Бошқа тафсир китобларида ҳам шундай билдирилган.


Архивы МУЛОҚОТ - tafsilar.info\n08 Fevral 10:33 by Редакция\nАвстрия канцлери Себастян Курцнинг таъкидлашича, келишмовчиликларга қарамай, Европа Иттифоқи ва Россия ўртасида мулоқот зарур. Якшанба куни Германиянинг Welt am Sonntag газетасига берган интервюсида у шундай деди: «Барча хилма-хилликларга қарамай, биз Россия билан ҳам мулоқотга муҳтожмиз», деди Курз. Шу билан бирга, у Россия судининг Алексей Навалнийнинг шартли жазосини ҳақиқий жазо билан алмаштириш тўғрисидаги қарорини қабул қилинмайдиган\n12 Dekabr 00:59 by Редакция\nГрузия президенти Саломе Зурабишвилининг айтишича, Россия билан мулоқот зарур, аммо бу рад этиш ёки ён бериш дегани эмас. Абхазия ва Жанубий Осетиядаги низоларни ҳал қилиш учун музокаралар олиб бориш зарурлигини таъкидлади. Унинг фикрига кўра, «музлатилган зиддиятларни» ҳал қилиш учун янги ёндашувлар ва мулоқотга тайёр бўлиш зарур. «Бутун дунёдан ва бизнинг энг яқин шерикларимиздан фарқли ўлароқ,


Қозоғистонда янгиланган коронавирус ва пневмония статистикаси: бир кунда 66 та ўлим\n15:43 23 Октябр 2020\n13:06 02.08.2020 (Янгиланган 13:15 02.08.2020) Ҳавола олиш\nҚозоғистонда янгиланган коронавирус ва пневмония статистикаси эълон қилинди. Бир кун давомида 36 киши коронавирусдан, 30 киши эса пневмониядан вафот этди.\nТОШКЕНТ, 2 авг — Sputnik. Қозоғистон Соғлиқни сақлаш вазирлиги янги бирлаштирилган коронавирус ва пневмония статистикасини тақдим этди. Янгиланган статистика биринчи августдан олиб борилади.\n1 август куни лабораторияда 1226 кишида COVID-19 тасдиқланган. 36 киши ундан вафот этган.\nШунингдек, 1 август куни 5 181 киши лабораторияда аниқламаган, бироқ коронавирус инфекциясининг клиник ва эпидемиологик белгилари бор пневмонияга чалинган. Бир кунда шундай ташхис қўйилган 30 нафар бемор вафот этган.\n“Коронавирус инфекцияси ва пневмонияни рўйхатга олишнинг ўзгартирилган ёндашуви зарурий захираларни: тиббиёт кадрлари, ўринлар, тиббиёт жиҳозлари, дори-дармонларни мос равишда режалаштириш, касалланишнинг тўғри прогноз қилишга имкон беради”, - дейилган мамлакат вазирлиги хабарида.\nИюнь ойида Қозоғистонда пневмония билан касалланган ва вафот этган кескин ўсганди. Уларнинг кўпчилигида коронавирусга ўхшаш белгилари бўлган, бироқ ПЗР таҳлили манфий бўлган.\nЖССТ билан маслаҳатлашгандан сўнг Қозоғистон ССВ коронавирус ва номаълум пневмония статистикасини бирлаштиришини маълум қилганди.\nҚайд этиш жоизки, 17 июлдан Қирғизистон ҳам коронавирус ва пневмония статистикаси бирлаштирганди U07.1 коди (лабораторияда тасдиқланган COVID-19) ва U07.2 (клиник-эпидемиологик тасдиқланган COVID-19 - касалхонадан ташқари пневмония) коди.\nСўнгги маълумотларга кўра, Қозоғистонда 91 591 та коронавирус билан касалланиш қайд этилган. 61 839 киши касалликни енгган. Жами 793 киши вирус қурбонига айланган.


Америкалик сармоядорлар Англияда яна бир топ клубни ташкил қилишмоқчи\n09:01 / 18.12.2015\nАмерикалик сармоядорлар Дэвид Блицер ва Жош Харрис Англия премьер лигасининг "Кристал Пелас" жамоаси акцияларининг назорат пакетини қўлга олишмоқчи. Бу тадбиркорлар АҚШ Миллий Баскетбол уюшмасининг "Филадельфия Сиксерз" ва Миллий хоккей лигасининг "Нью-Жерси Дэвилз" жамоалари хўжайинлари ҳисобланишади.\n"Кристал Пелас" жамоаси мураббийи Алан Пардьюнинг айтишича, америкалик сармоядорлар ва жамоанинг ҳозирдаги раҳбарлари ўртасидаги музокаралар финал босқичида турибди. 54 ёшли мураббийнинг ўзи ҳам бу музокараларда иштирок этмоқда ва у янги раҳбарлар келганидан кейин ҳам жамоа бош мураббийи сифатида ишлашни давом эттиради.\nПардьюнинг қайд этишича, Блиццер ва Ҳаррис спорт жамоаларини бошқариш борасида катта тажрибага эга ва улар "Кристал Пелас" жамоасини ривожлантира олишади. У молиявий кўмак Лондонда яна бир катта жамоа юзага келишини таъминлашига ишонч билдирган.\nМузокараларнинг жиҳатлари ҳақида бошқа маълумотлар берилмаган.\nМаълумот учун, "Кристал Пелас" 1905 йилнинг 10 сентябрида ташкил топган. Жамоа ўз уй ўйинларини 26309 нафар томошабин сиғимига эга "Селхерст Парк" стадионида ўтказади. Бу жамоа Лондоннинг Кройдон округидаги Жанубий Норвуд шаҳарчаси шарафини ҳимоя қилади.\nЖамоанинг тарихидаги энг яхши натижа 1990-91 йиллар мавсумида АПЛдаги учинчи ўрин ва 1990 йилдаги Англия Кубоги турнири финали ҳисобланади.\n"Кристал Пелас" жорий мавсумда 16 турдан кейин 26 очко тўплаган ҳолда турнир жадвалининг 6-ўрнида бормоқда.


Ўзбекистон ва Қозоғистон Президентлари стратегик шериклик ва иттифоқчилик муносабатларини янада мустаҳкамлаш масалаларини муҳокама қилдилар - Халқ сўзи\n16:55 20 Январь 2022 Сиёсат\nЎзбекистон Республикаси Президенти Шавкат Мирзиёев 20 январь куни Қозоғистон Республикаси Президенти Қасим-Жомарт Тоқаев билан телефон орқали мулоқот қилди.\nЎзбекистон ва Қозоғистон ўртасидаги сиёсий муносабатлар жадал ривожланиб бораётгани, товар айирбошлаш ортаётгани ва кооперация алоқалари кучайиб бораётгани, ҳудудлараро ва маданий-гуманитар алмашинувлар фаоллашгани мамнуният билан қайд этилди.\nАмалий ҳамкорликни кенгайтириш, шу жумладан савдо ва логистика, машинасозлик, энергетика, қишлоқ хўжалиги, кимё ва фармацевтика, тўқимачилик ва озиқ-овқат соҳалари ва бошқа устувор йўналишларда қўшма лойиҳаларни илгари суришга алоҳида эътибор қаратилди.\nДавлатимиз раҳбари Қозоғистон Президенти томонидан мамлакатдаги вазиятни барқарорлаштириш борасида кўрилаётган чора-тадбирларни қўллаб-қувватлашини билдирди.\nМинтақавий хавфсизликни таъминлаш масалалари юзасидан ҳам фикр алмашилди. Бўлажак олий даражадаги учрашувлар режаси кўриб чиқилди.\nТелефон орқали мулоқот ҳар доимгидек, очиқ, амалий ва дўстона руҳда ўтди.\nЮртдошларимиз ҳуқуқлари ҳимоя қилинди\nЎзбекистоннинг айрим ҳудудларида 23 май куни ҳаво ҳарорати 30 даражагача кўтарилади\nСойлиқ — Оқтош йўналишидаги кўприклар таъмирланиши сабабли транспорт ҳаракати чекланади


Қорақалпоғистон Республикаси Истеъмолчининг эҳтиёжи тўлиқ қаноатлантириладиган бўлди – istemol.uz\nҚорақалпоғистон Республикаси истеъмолчилар ҳуқуқларини ҳимоя қилиш жамиятлари федерациясига Нукус шаҳри 21-кичик тумани 5-уй 23- хонадонда истиқомат қилуви Т.Ж мурожаат қилди. Унга кўра, истеъмолчи “Қирқ қиз ” савдо марказининг таъмирлаш ва хизмат кўрсатиш бўлимига кир ювиш машинасини топширган. Лекин мана икки йилдирки, шу кунгача уни ололмаётганидан норози.\nМазкур иш Нукус шаҳри истеъмолчилар ҳуқуқларини ҳимоя қилиш жамияти томонидан ўрганиб чиқилди ва истеъмолчига ижобий жавоб қайтарилди. Бугунги кунда Т.Жнинг кир машинасининг ишдан чиққан қисми “Қирқ қиз ” савдо марказида йўқ эканлиги , унга буюртма берилганлиги ва февраль ойида янги қисм ўрнатилиб, истеъмолчининг эҳтиёжи тўлиғи билан қаноатлантириладиган бўлди.\nPrevious Post:Фарғона вилояти СИФАТСИЗ КЎРСАТИЛГАН ХИЗМАТ\nNext Post:Қорақалпоғистон Республикаси Автомобиль сигнализациясини ўрнатиб


СССР халқ артисти Василий Лановой коронавирусдан вафот этди\n23 май 2022, Тошкент вақти: 22:35\nСССР халқ артисти, театр ва кино актёри Василий Лановой 87 ёшида вафот этди. Бу ҳақда Россиянинг ТАСС агентлиги актёрнинг рафиқасидан олинган маълумотга таянган ҳолда хабар қилди.\nОзодликнинг рус хизмати хабарига кўра, Лановой аввалроқ коронавирус инфекциясига чалингани ортидан касалхонага ётқизилганди.\nАктёр 1957 йилдан бери Москвадаги Вахтангов номидаги театрда ишлаб келган. У “Павел Корчагин”, “Алвон елканлар”, “Уруш ва тинчлик”, “Баҳорнинг ўн етти лаҳзаси”, “Офицерлар” каби фильмларда ўйнаган ролларидан кейин машҳур бўлиб кетган.\nСўнгги йилларда Лановой Ғалаба кунини нишонлашга оид турли тадбирларда фаол иштирок этиб келган, Кремль шафелигидаги “Ўлмас полк” акцияси васийлик кенгаши раиси бўлган, 2018 йилдан президент Владимир Путиннинг ишончли вакили сифатида фаолият юритиб келаётган эди.


Эронда 17 ёшли келиннинг боши танасидан жудо қилингани мамлакатни ларзага келтирди\n28 июн 2022, Тошкент вақти: 04:58\nБоши танасидан жудо қилинган 17 яшар Мона Ҳайдарий.\nСажжод Ҳайдарий ўзининг 17 ёшли рафиқаси Мона Ҳайдарийнинг бошини танасидан жудо қилганидан сўнг, номусли эркак эканини исботлаш мақсадида марҳумнинг бошини Хузистон вилояти Аҳвоз шаҳри кўчаларида кўз-кўз қилди. Сажжод танасидан узилган бошни жилмайиб қўлида ушлаб тургани акс этган даҳшатли сурат интернетда улашилди.\n5 февраль куни жамоатчилик хабар топган қотиллик Эронда тез-тез содир бўлиб турадиган навбатдаги “номус қотиллиги”дир. Номус қотилликлари асосан аёлларнинг эркак қариндошлари томонидан амалга оширилади. Бу ваҳшийликка ҳар қандай ахлоқий камчиликлар, жумладан, уйдан қочиш, зино қилиш, ажрашиш ниятини изҳор қилиш ёки ҳатто оиланинг обрўсига путур етказиш каби асоссиз айбловлар туртки бўлиши мумкин.\nАҳвоз шаҳрида содир этилган қотиллик эронликларни даҳшатга солди ва аёлларга нисбатан кенг тарқалган зўравонлик ва қонуний ҳимоя йўқлиги ҳақидаги баҳсларни янгидан алангалатди.\nХабарларга кўра, Мона Ҳайдарий ўлдирилишидан бир неча ой олдин интернетда танишган суриялик эркак билан яшаш учун Туркияга қочиб кетган. 3 ёшли ўғил фарзандга эга ёш она қариндошлари уйга қайтса, хавфсиз бўлишини ваъда қилиши ортидан ватанига қайтиб борганидан бир неча кун ўтиб ўлдирилган.\nХабар қилинишича, унинг эри ва жиноятни содир этишга ёрдам бергани айтилаётган акаси айни дамда ҳибсда сақланмоқда.\nХабарларда айтилишича, Мона Ҳайдарий 13 ёшида ўз амакиваччасига мажбуран турмушга узатилган ва 14 ёшида ўғил кўрган. Эрон матбуоти хабарларига кўра, Ҳайдарий эрининг зўравонликларига чидаб келаётган бўлган. Бундан ташқари, эри унинг ажрашиш таклифини қабул қилмаган.\nЭронда кўпчилик исломий қонунчилик тизимини, шунингдек, мамлакатнинг патриархал маданияти ва урф-одатларини бундай қотилликларга йўл қўйиладиган муҳитни яратишда айбламоқда.\nБундан бир йил олдин Эрон шимолида 14 ёшли Ромина Ашрафий ўз отаси томонидан ваҳшийларча ўлдирилган эди. Қотил 8 йиллик қамоқ жазосига ҳукм қилинди. Хабарларга кўра, фарзандкуш ота қизининг танасини бошидан жудо қилишдан олдин қизини қандай жазолаши мумкинлиги ҳақида ҳуқуқшунос билан маслаҳатлашган.\nАҚШда фаолият юритувчи социолог Ҳусайн Ғозиён Озодлик радиосига Эронда кўпчилик эркак ўз оиласидаги аёлларни ўз мулки деб билишини айтади.\n“Эркаклар аёлларнинг идроки ва танасига эгалик қилади. Улар чизиқ тортиб, аёлларнинг шаънини ҳимоя қилишни жамият олдидаги бурчлари деб билишади”, дейди Ғозиён.\n“Агар улар муваффақиятсизликка учрасалар, номусларини исботлашим керак, деб ўйлайдилар ва [кўпинча] буни танаси булғанган аёлларни ўлдириш орқали амалга оширадилар”.\nАёл депутат Илҳом Озод Эронда аёлларни зўравонликдан ҳимоя қилиш учун “ижроия кафолати бўлган қонун йўқ” эканлигини таъкидлади.\nУ “Аёлларни зўравонликдан ҳимоя қилиш, қадр-қимматини ва хавфсизлигини таъминлаш тўғрисида”ги қонун лойиҳаси қабул қилинишига ҳамда келажакда бундай даҳшатли жиноятларнинг олдини олишига умид изҳор қилди.\n2021 йилнинг январида ўша пайтдаги президент Ҳасан Руҳоний ҳукумати томонидан қабул қилинган, эндиликда парламент томонидан қабул қилиниши кутаётган қонун лойиҳаси аёлларга нисбатан зўравонлик, жумладан, аёлларга “жисмоний ёки руҳий зарар етказувчи” ҳаракатлар ёки хатти-ҳаракатлар учун жиноий жавобгарликни белгилайди.\n“Human Rights Watch” (HRW) ташкилотига кўра, таклиф этилаётган қонун лойиҳасида “қатор ижобий моддалар” бўлишига қарамай, у халқаро стандартларга мос келмайди.\nЭроннинг аёллар ва оила масалалари бўйича вице-президенти Анисеҳ Ҳазалий “Twitter”да Мона Ҳайдарийнинг қотиллиги ортидан қонун лойиҳаси парламент кун тартибида юқори ўринга қўйилгани ҳақида ёзди. Унинг сўзларига кўра, қонун лойиҳасидаги айрим “камчиликлар” бартараф этилган.\nҲазалий, шунингдек, адлия тизими Сажжод Ҳайдарий ва унинг шеригига нисбатан энг оғир жазони тайинлашини айтди, аммо бошқа тафсилотларни келтирмади.\n“Ҳеч қандай натижага эришмадик”\nАшрафийнинг шов-шувли ишини олиб борган ҳуқуқшунос Иброҳим Ғадам ўша пайтда судда қилган чиқишида Эрон қонунлари бундай қотилликлар олдини ололмаслигини айтганди.\nҒадам Ашрафийнинг отаси ёш болани ўлдиргани учун олиши мумкин бўлган энг оғир жазога ҳукм қилинмаганини таъкидлади. Қотил қизчанинг маҳрами бўлгани учун “қасос” қонунидан, яъни ўлим жазосидан озод қилинган.\nШунингдек, Ғадам суд қўшимча жазо ўлароқ қотилни мамлакат ичида сургун қилишдан бош тортганини урғулади. Эрон қонунчилигига биноан, ички сургун қўшимча жазо ўлароқ қўлланилиши мумкин.\n“Роминанинг онаси ўз хавфсизлигидан қаттиқ қўрққан бўлишига қарамай... хавотирларини судда кўп марта изҳор қилган бўлса-да, биз ҳеч қандай натижага эришмадик. Нега? Чунки қонунчиликда бу соҳада муаммолар бор”, деди Ғадам.\nШунингдек, у аёл қариндошларини ўлдирганларга енгил жазо тайинланиши бундай қотилликлар такрорланишига йўл очишни айтди.\n“Улар бу ишни ва шафқатсиз қотилликни [бошқаларга ўрнак бўлиши учун] тегишли равишда кўриб чиқишмаганига гувоҳ бўлдик. Натижада икки йил ўтмай яна бир фожиали воқеага, яна бир ўлимга гувоҳ бўлиб турибмиз”, - деди у.\nҚароргоҳи Нью-Йоркда жойлашган “Эронда инсон ҳуқуқлари маркази”нинг ижрочи директори Ҳади Ғаймий Ҳайдарий ўлими учун Эрон ҳукумати унинг қотиллари каби масъул эканини таъкидлади.\n“Агар Эрон ҳукумати ёш болаларни никоҳ қилиш каби шафқатсиз амалиётга қарши ҳамда оиладаги зўравонликдан ҳимоя қилиш бўйича қонунларни қабул қилганида эди, боши кесилган келин бугун тирик бўлиши мумкин эди”, деби ёзди у Twitterда.\nЭронда номус қотилликлари ҳақида ишончли статистик маълумот йўқ. Бундай ҳолатлар ҳақида кўпинча жамоатчилик хабар топмайди ва улар одатда босди-босди қилинади.\nИжтимоий фаол Атефеҳ Баравиеҳ ўтган ой “Андишаий Пуя” маҳаллий нашрига берган интервьюсида сўнгги икки йил ичида Хузистон вилоятида 60 нафар аёл “номус қотиллиги” қурбони бўлганини, жиноятчиларнинг бирортаси ҳам жавобгарликка тортилмагани ва марҳумларнинг оила аъзолари судга даъво қилишмаганини айтди.\nУнинг сўзларига кўра, бундан қотилликларнинг ҳақиқий сони аслида анча юқори бўлиши мумкин.


Сингилларимни жуда соғиндим... » Ўзбекистон янгиликлари – Zamin.uz\n17 март 2019, 08:43\nИсмим Муҳаммад. Ўн тўққиз ёшдаман. Чиқинди қоғозлари тўплайман. Ҳар куни Қизилойдан Улусагача уч бор пиёда бориб келаман. Иккита кичкина хонаси бор уйчада беш ўртоғим билан яшаймиз. Улар чиқинди қоғоз тўпламайди. Мавлуд қурилишда ишлайди. Ҳусайн ҳаммоллик қилади, Сидар ва Юнус эса пойабзал бўяб пул топади. Бизга яна бир Аббос исмли ўртоғимиз ҳам қўшилган. Ишлаёлмайди, буйраги касал. Аббосни биз боқамиз. Ўн уч ёшимдан бери Анқарада қоғоз тўплайман. Ниғделиданман. Бошланғич синфга борган йилим Анқарага келгандик. Ўрта мактабни битирганман, холос.\nСинфдан синфга ўтаётганимда, ҳар йили тақдирланардим. Отам лицейга ёздирмади. Ишлаб пул топиб, фойдам тегиши учун кўчага ҳайдаб солди. Ўша кундан бери кўчадаман. Суратли, суратсиз, қора, оқ ва ранг-баранг қоғозлар, картон қутилар йиғиб юраман. Ишлашни бошлаган йилим отам бизни ташлаб кетди. Қимордан қарзи бор эди, бир эрталаб тонг саҳардан чиқиб кетди. Тирикчилигимиз менга қолди. Онам мени эркалаб: “Арслон ўғлим” дерди. Юзимни силарди. Отам кетганига тўрт ой бўлган эди, қўшнилар онамга бир эркакни топишибди. Қимор ўйнамасмиш, ибодатда эмиш. Хотини вафот этган, икки қизи бор экан. Онамга “сени қабул қиламан, болаларингни ҳам. Лекин Муҳаммадни эмас!” дебди.\nОнам ҳайрон қолибди:\n- Нега Муҳаммадни қабул қилмайсиз? У ҳам менинг болам-ку?\nЎғлим Муҳаммад, деди онам изтироб билан.\n- Сени ҳеч қачон ташлаб қўймайман. Лекин бироз муддат тоғангларникида яшаб тур, болам.\n-Мени бағрига босди. Онам йиғлади, мен ҳам йиғладим...\nЯнгиликлар » Ҳаёт тарзи » Сингилларимни жуда соғиндим...\n07:17 Ўзингиз, аҳлингиз ва фарзандларингизда барака ҳис қилишни истайсизми...\n13:31 Фарғоналик талаба қиз: «Мен ҳам ўзга юртларда сарсон бўлмаслигим учун ота-онам Россияда ишлаяпти»


Россиянинг “Силовые машины — ЗТЛ, ЛМЗ, Электросила, Энергомашэкспорт” компанияси Сирдарё вилояти Ширин шаҳридаги Фарҳод ГЭСини модернизация қилишга киришади. Шу бўйича “Ўзбекгидроэнерго” АЖ билан битим имзоланган. Бу Вазирлар Маҳкамасининг тегишли қарорида кўрсатиб ўтилди.\nРоссия компанияси объектни “калити билан” топшириш шарти асосида модернизациядан чиқариб беради. Лойиҳанинг умумий қиймати 58 млн. евро деб баҳоланмоқда ва унинг асосий қисми (45,2 млн. евроси)РФнинг “Внешэкономбанк” банки кредити ҳисобидан йўналтирилади. У 10 йилга уч йиллик имтиёзли муддатда берилмоқда. Йиллик фоиз ставкаси 0,35 фоизлик маржани ҳам ҳисобга олганда 2,35 фоизни ташкил этади.\nМазкур кредит линиясини очиш бўйича Ўзбекистон Миллий банки билан шартнома имзоланган.\n“Ўзбекгидроэнерго” эса бунинг учун ўз маблағларидан 13 млн. евро ажратади. Кредит 2028 йилгача берилиши режалаштирилган.\nЭслатиб ўтамиз, Фарҳод ГЭСи Сирдарё дарёсидаги гидроэлектростанциядир.


Эркин Воҳидов ила суҳбат: “Қалбларимиз ҳудудини омон сақлайлик” | ДУНЁ ЎЗБЕКЛАРИ | Mobile Version\nЭркин Воҳидов ила суҳбат: “Қалбларимиз ҳудудини омон сақлайлик”\n06/01/2016 Ismat Khushev Адабиёт\nЭркин Воҳидов: “Қалбимиз ҳудудларини омон сақлайлик”\nЎзбекистон Қаҳрамони, Халқ шоири Эркин Воҳидов билан суҳбат\n– Сиз севимли шоиримиз Абдулла Ориповнинг Миллий театримизда бўлиб ўтган 70 йиллик юбилей тантанасидаги табрик сўзингизда кўпчиликни ҳаяжонлантириб юборган бир воқеа тафсилотини айтдингиз. Яъни, сўз санъаткори Абдулла Қаҳҳорнинг ўша долғали 60-йилларда Сиз ва Абдулла Ориповга нисбатан “Сизларни бу аждаҳоларга ем қилиб бериб қўймайман” деганларини эслатганингизда ўтирганлар бир қалқиб тушгандек бўлди. Агар мавжуд воқелик нуқтаи назаридан олиб қараганда ростдан ҳам бу сўзлар ҳақиқий жасорат тимсоли эди. Назаримда худди мана шу жойда адабиётга садоқат ва эътиқод масаласи бўй кўрсатади. Адабиётнинг яшовчанлиги ва софлиги ижодкор эътиқоди ва фидойилиги билан чамбарчас боғлиқ ҳодисага ўхшайди. Сиз бунга нима дейсиз?\n– Ўтган асрнинг 60-йилларида адабиётга кириб келган янги авлод – бамисоли навбаҳорнинг илк бойчечаклари бўлдик. Чинакам баҳорга ҳали узоқ эди. Қиш хатари кетмаган, бир совуқ ел бизларни адо қилиши ҳеч гап эмасди. Лекин биз буни сезмас, ўйламас эдик. Танқидларни самимий қабул қилардик. Кўпни кўрган устозлар, қатоғон йилларини бошдан кечирган кекса авлод бу хил айбловлар оқибатини билиб, ҳис этиб, хавотирланишар эди.\nҒафур Ғулом 1966 йилнинг апрелида Тожикистон ёзувчилари анжуманига борар экан, Комил Яшинга айтиб мени ҳам рўйхатга киритганини, йўл-йўлакай бу боланинг қулоғини чўзиб қўяман, деб айтганини эшитганман. Дарҳақиқат, у киши ўша сафардан қайтишда менга танбеҳ бериб: “Сиёсатга тўғри келмайдиган шеърлар ёзармишсан. Ҳукумат билан ўйнашма, жимжилдоқдек шоирсан. Бу давлат маршалларни ҳам отган”, дегани қулоғимдан кетмайди.\nБу отадек меҳрибон, куюнчак устознинг сўзлари эди.\nАбдулла Қаҳҳор табиатан исёнкор адиб сифатида бизни йўлдан қайтариш эмас, аксинча қўллаб-қувватлаш, қалқон бўлишдек масъулиятни зиммасига олган эди. Ўз асарларига бизнинг шеърларимиздан эпиграф олгани, “мен шу ёшлар томонидаман, уларга тега кўрманг”, деган жасоратли хитоби эди.\nИжодкорлар бир-бирига ўхшамаганлари каби устозларимиз: Миртемир, Зулфия, Асқад Мухтор, Шуҳрат, Саида Зуннунова, Озод Шарафиддиновларнинг бизга меҳру ардоғи ҳам турли йўсинда бўлган. Уларнинг ёди олдида қарздормиз ва бу қарзни ижодкор ёшларга меҳр кўрсатиб узмоғимиз керак. Сиз айтган адабиётга садоқат ва эътиқод масаласи ҳам аввало сўз санъатининг келажаги тўғрисида қайғуришдан бошланади. Адабиётимиз олдида қайғуришга лойиқ муаммолар бор. Замон янги, авлод янги, дунёқараш, муносабатлар янги. Рақобатли дунёда китобнинг қудратли, сеҳргар рақиблари кўп. Аввалги мавқеини тиклаш учун янги авлоддан фавқулодда истеъдод ва мислсиз жасорат талаб этилади.\n– Ҳар бир миллат адабиётининг ўз овозлари бўлади. Бу “овозлар” ўша миллат адабиётининг, маънавиятининг тимсоли саналади. Ўтган ХХ аср ўзбек шеъриятида ўнлаб янгроқ овозлар пайдо бўлди ва авж пардаларда жаранглаган бу овозларнинг акс-садоси ҳамон эшитилиб турибди.\nХассос шоир Абдулла Ориповнинг шеърияти ўзининг теран фалсафаси билан, шоир Рауф Парфи ижоди шакл ва моҳиятдаги янгиликлари билан, Ҳалима Худойбердиева, Шавкат Раҳмон, Усмон Азим, Хуршид Даврон, Азим Суюн ва Мирзо Кенжабек сингари шоирларнинг шеърияти ўзининг бетакрор жозибаси ва оҳанглари билан алоҳида ажралиб турди. Сизнинг ижодингиздаги Сўз эса жўшқинлиги ва сержило оҳанглари билан ўқувчи қалбини забт этди.\nАйтмоқчи бўлганим: эндиликда адабиётимизда бу янгроқ овозларга ҳамоҳанг ва сафдош овозлар намоён бўлмаётгандек. Нима, истеъдоднинг юзага келишига ҳам ижтимоий-тарихий ҳаётнинг таъсири бўладими?\n– Ҳар бир замоннинг ўз идеаллари, ихлос қўйган санъати бўлади. Миллий театримизнинг Маннон Уйғур, Етим Бобожон раҳбарлик қилган, Аброр Ҳидоятов, Шукур Бурхон, Олим Хўжаев, Сора Эшонтўраевалар гуркираган даврини эсланг. Марғилонда Жўрахон Султонов, Маъмуржон Узоқов, Хоразмда Комилжон Отаниёзов авж пардаларда куйлаган даврларни ёдга олинг. Муқимий номидаги театрни жаранглатган Маҳмуджон Ғофуров овози ҳам санъатимиз тарихида ёрқин саҳифа бўлган. Бугун энди эстрада замони. Овоз борми-йўқми, фарқсиз, ҳамма қўшиқ айтадиган бўлди. Савод борми-йўқми, ҳамма қўшиққа сўз ёзадиган бўлди. Овоз кучайтиргичлар қулоқ пардаларини ёриш даражасига етди. На илож, ҳозирги ёшлар шуни яхши кўрадилар.\nТегирмон навбати билан айланар экан. Шеърият ҳам қирқ-эллик йил аввалги шуҳратини тиклаб олар. Ёшлардан умид катта. Уларга эътибор ва ғамхўрлик ҳам ҳар қачонгидан юксак. Адабиётимизнинг келажаги муҳтарам Президентимиз диққат марказида турган масалалар сирасига киради. Юртбошимиз топшириғи билан тузилган «Ижод» жамоат фонди энг бой ва фаолият доираси кенг жамғармалардан бири. Янги таъмирдан чиқарилган Дўрмон боғи энг шинам ижод маскани бўлиб қолди. Бу ғамхўрликлар албатта ўз ҳосилини беражак.\n– Биз мактабни тамомлаётганимизда Ҳазрат Навоийнинг 550 йиллик тўйи нишонланган эди. Ростини айтиш керак, биз ўрта мактабдан Навоий ҳақида бор-йўғи уч-тўртта жумла ўрганиб чиқдик. Тўғри, ўша пайт дарсликларида Ҳазратнинг қарашлари, идеаллари бузиб кўрсатилган, ҳукмрон мафкура “мусиқаси”га мослаштирилган эди. Бугун орадан 20 йил ўтибди. Мустақиллик йилларида Навоий ижодини ўрганиш борасида жуда катта ишлар амалга оширилди. Мамнуният билан айтишимиз мумкинки, шу кунларда бир гуруҳ заҳматкаш олимларимиз томонидан Ҳазратнинг тўлиқ асарлар тўплами қайта нашрга тайёрланмоқда. Аммо мени ўйлантирган масала шундаки, Ҳазрат Навоий ҳақида бугунги ўрта мактаб битирувчиси, биз – 20 йил бурунги битирувчилардан кўпроқ нарса билишига ишониш қийин. Назаримда, ўрта мактабларимиздаги педагог-кадрлар савиясига кўп нарса боғлиққа ўхшайди…\n– Ҳар бир миллатнинг келажаги истаймизми-йўқми, ўқитувчилар савиясига боғлиқ. Бу ҳақиқатни ҳеч қачон эсдан чиқармаслигимиз лозим. Биз эндиликда шўроча мафкурадан, адабий мезонлардан бутунлай қутулдик. Адабиётимизни, хусусан, мумтоз адабиётимизни бутун бўй-басти билан кўрсатадиган вақтлар келди.\nБиз улуғ адибларимизнинг мумтоз асарларини боқий деб атаймиз. Дарҳақиқат, юз йиллар, минг йиллар ўтиб оҳорини йўқотмаган ижод намуналари бор. Мумтоз адабиётимиз намуналари орасида баъзан шундай байтлар, мисралар борки, уларни мутолаа қилган инсон қалби ва руҳиятида ажиб бир ўзгариш, покланиш содир бўлганини ҳис этади. Бу ғазаллар оддий илҳом лаҳзаларида эмас, илоҳий илҳом тўлқинларидан туғилган бўлса ажабмас. Болаларимиз мана шу бебаҳо ва беқиёс маъволардан бебаҳра қолмаслиги керак.\nЛекин бу борада бошқа бир ҳақиқатни ҳам тан олишга мажбурмиз. Ҳар замоннинг ўз тафаккур тарзи бўлади. Бугунги ёшлар онгини ҳар дақиқа босиб келувчи ахборот тўфони кўмиб ташлаган. Ўрта аср хотиржамлиги йўқ. Томоша, ўйин-эрмакнинг ҳам минг хил тури бор. Ҳақиқатга очиқ кўз билан қараган инсон бугун Навоийнинг оммавий мутолаа қилинмаслигини тўғри тушунади.\nМен ўзим ҳазрат ғазалларини ёшликдан ўқиб қалбга сингдирганман ва бу соҳир сўздан ҳамманинг баҳраманд бўлишини истайман. Лекин бу ширин орзу, холос.\nНавоийни XV асрда ҳам барча бирдек тушунган эмас. Сўзларининг мазмунини билганлар ҳам сўз остида ётган чуқур маънонинг илдизига етиб боролмаганлар. Буюк шоир ташбеҳларини англаш учун мадраса илми камлик қилган.\nҲазратнинг муҳташам “Хазойинул-маоний”сини бошлаб берган:\nАшрақат мин акси шамсил каъси анворул ҳудо,\n“Ёр аксин майда кўр”, деб жомдин чиқти садо.\n– байтларини Алихон Тўра Соғуний ҳазратлари бир соатга яқин шарҳ қилган эдилар. Кейин англасам, бу шарҳ тасаввуф илмидан ажиб бир сабоқ бўлган экан.\nМиртемир домладан: “Нега ижодхонангизда Пушкин сурати стол устида, ўзимизнинг Навоий панароқ жойда турибди”, деб сўраганимизда, устоз шоир шундай жавоб берган эдилар: “Мен Пушкинга тик қарашим мумкин. Уни бошдан-оёқ ўқиганман, кўп таржима қилганман. Лекин Навоийни ростмана англаб етмадим, барча асарларини ўқиб мағзини чаққан эмасман”.\nУстознинг бу сўзларини машҳур навоийшунос олим Абдуқодир Ҳайитметовга айтсам, у киши камтарлик билан: “Биз ҳам шундай”, деган эдилар.\nБу сўзларим, Навоийни ўқиб англашга уринмай қўяқолайлик, деган маънони билдирмайди. Ҳазрат – ўзбекнинг ота шоири. Унинг асарларини бошдан оёқ ўқиб таҳлил қила олмасак-да, энг машҳур ғазал, рубоий, туюқ, фардларидан, достон ва маснавийларидан бир шингил бўлса-да ёд билмасак, улуғ шоир бундоқ деганлар, деб ҳикматли сатрларни айтолмасак, ўзбеклигимиз қаерда қолади?\n– Дунё моддийлашиб бормоқда. Эндиликда ҳар бир нарса моддий қиймат билан ўлчанадиган бўлиб қолди. Кишилардаги романтик руҳият ўрнини реалистик кайфият эгаллаб бормоқда. Табиийки, бундай шароитда одамларни, хусусан, ёшларни китобга, бадиий адабиётга қизиқтириш осон кечмайди. Бироқ китобсиз яшаб ҳам бўлмайди. Шундай экан, сизнинг-ча, “қизиқтириш” жараёнини қаердан ва қай йўсинда бошлаган маъқул?\n– Бунинг учун қўлимизда турган имкониятлардан унумли фойдаланишимиз керак. Имкониятларимизни фарзандларимизнинг келажаги, миллатимиз маънавияти, адабиётимиз равнақи учун фойдали ишларга сафарбар этишимиз лозим.\nБугунги кунда интернет деярли ҳар бир хонадонга кириб улгурди. Бироқ телевидение оммавийликда ўзининг етакчи мавқеини бўшатиб бергани йўқ. Уни ҳамма кўради, эшитади. Элга танилишнинг йўли – телевидениеда кўриниш. Қайси хонанда телевизорда кўпроқ чиқса, тўйларнинг тўри уники. Шоир, ёзувчилар тўйга юрмайдилар, телевизорда чиқишдан манфаатлари йўқ, ойнаи жаҳондан ўзларини тортиб юрадилар. Бу тўғри эмас, албатта. Элга кўриниб туриш, эл ичида бўлиш одамларда адабиётга, китобга меҳр уйғотиш учун керак. Ахир меҳр кўзда деган гап бекорга айтилмаган.\nБиз ўзбекларда истиҳола кучли. Ўзни намоён қилишдан тортинамиз. Ахир бизнинг ўнлаб ноёб истеъдод эгаси бўлган, юрт ардоғидаги шоирларимиз, ёзувчиларимиз бор. Улар зинҳор телевизорда кўринмайдилар. Шеърлари ўқилса ҳам кадр ортидан, муаллифи айтилмай ўқилади. Бу камтарликнинг фойдасидан зарари кўпроқ.\nШу ўринда бир воқеа эсимга тушди. Саксонинчи йиллар эди. Мени ўртача лавозимдаги вазифага тайинлаш учун ҳужжат тайёрлаётган юқори идора мансабдори таржимаи ҳолимни ўқиб шундай деган эди: “Мен сизни жиддий раҳбар деб ўйласам ҳали шеър ҳам ёзасизми?”\nБундай тушунча ҳамон йўқолмаган кўринади. Бизнинг тортинчоқлигимиз адабиётни ўлдириши мумкин. Яна такрор айтаман, улкан рақобат асрида яшаяпмиз. Инсон қалбидаги ҳудуднинг ҳар қаричи учун кураш кетаётган замон. Биз чекинаётган қўшин каби анчагина ҳудудимизни бой бердик. Муҳтарам Юртбошимизнинг ўтган йил Ёзувчилар уюшмаси раиси билан қилган мулоқоти ва бадиий ижодга улкан шароитлар яратиб бергани бежиз эмас. Адабиёт ҳамиша маънавиятнинг олдинги қаторида борган ва шундай бўлиши керак. Бунинг учун етарли куч-қувватимиз бор. Энди ўша истиҳолани йиғиштириб, халқ билан мулоқотнинг ҳамма шаклларидан фойдаланишимиз лозим. Бу замон олдидаги, Ватан олдидаги бурчимиздир.\n– Эркин ака, ижодкор ўз ҳайратларини сақлаб қолиши билан бошқалардан ажралиб туради. Суҳбатимиз якунида бугунги кун ҳайратларингиз ва ижодий режаларингиз ҳақида сўрасам майлими?\n– Мен бошқа асрда, бошқа замонда туғилиб, яшаб, бошқача бир давронда ҳаёт кечираётган одамман. Бундай эврилишни хаёлга сиғдириш қийин. Мен ҳам, ҳар дақиқа ҳайрат ичида яшайман.\nКейинги бир йил ичида ижодий иш билан кўпроқ шуғулланяпман. Бундай имкониятларга эга бўлганимдан бошим кўкда. “Ёшлик”ка ҳисобот бериб қўяй: ўтган йил “Орзули дунё” ва “Табассум” деб аталган икки китобим чиқди. Шеърларим матбуотда мунтазам эълон қилинмоқда. Кечагина “Шарқ юлдузи”га бир туркум шеърлар юбордим. Ўқирсиз, баҳо берарсиз.\nСуҳбат сўнгида ўзим биринчи муҳаририр бўлган “Ёшлик” журнали ижодий ходимларига, муштарийларига қизғин салом ва энг яхши тилакларимни йўллайман. Истиқлолимизнинг йигирма йиллиги ҳаммамизга муборак бўлсин!\nНабижон БОҚИЙ: ОҒАМ БИЛАН СУҲБАТ (МАТНАЗАР АБДУЛҲАКИМ ЁДИ)


САЙЁР ҚАБУЛ: ЧОРАК АСРДА ОЛИНГАН ПАСПОРТ - AUZ.UZ\nСАЙЁР ҚАБУЛ: ЧОРАК АСРДА ОЛИНГАН ПАСПОРТ\nДилбархон Тўйчиева Қирғизистонда Ойимга келин бўлиб тушганига 25 йил бўлди. Ҳозирда Ибрат маҳалласида истиқомат қилади. Шу давр мобайнида фуқаролиги бўлмаган шахс мақомини тасдиқловчи ҳужжатсиз юрган.\n-Д.Тўйчиева вилоят ички ишлар бошқармаси миграция ва фуқароликни расмийлаштириш бошқармсидан тегишли ҳужжатни олиши тушунирилди, шунга масъул ходимларга эса белгиланган тартибда расмийлаштириш вазифаси топширилди, - дейди мазкур бошқарма бошлиғи Муҳаммадолим Раҳимов. – Шунингдек, Ойим қишлоғи,Муштарий кўчасида истиқомат қилувчи 1939 йилда туғилган Ҳурбой ака Солиев мурожаат қилиб, турмуш ўроғи, 1944 йилда туғилган Сорахон Ҳалимжоновага биометрик паспорт олиш зарурлигини маълум қилди. Сорахон аянинг ҳаракатланиш имконияти чекланганлигини инобатга олиб, хонадонига кўчма аппарат билан ходимлар юбордик. Паспорт бугуннинг ўзида расмийлаштирилади.\nАбдураҳим Қодиров Гулистон МФЙ, Янги чек кўчаси, 11-уйда истиқомат қилади. Фуқаролиги бўлмган шахс мақомда узоқ йиллардан буён яшаб келган. Сайёр қабулда унинг ҳужжатлари фуқароликка қабул қилиш учун расмийлаштирилди. Худди шундай масала билан А.Раҳмонов МФЙ, Оқибат кўчаси, 49-хонадондан келган Мавлудахон Нурматованинг мурожаати ижобий хал қилинди.


Мақола кўрилди: 111\nМуаллиф: ЎМИ Самарқанд вилоят вакили Зайниддин домла Эшонқулов\nБошимиз узра раҳмат соябони, ойларнинг султони, эзгулик ва хайр мавсуми, тоату ибодат фасли, саховату дуо, таровеҳу хатми Қуръон ойи бўлмиш муборак моҳи Рамазон ойи ниҳоялаб, меҳр-оқибат, эзгулик ва саховат айёми – муборак Рамазон ҳайити яқинлашиб келмоқда.\nРамазон ойи ҳар биримизга ҳақ йўлдан юришга ва маънавий баркамолликка эришишга имкон берди. Кўпчилик бу ойда ўзларининг зарарли одатларидан фориғ бўлдилар, ўзларига гўзал ахлоқ ва одатларни мужассам қилдилар. Иншааллоҳ, шу фазилатлар оддий кунларда ҳам сақланиб қолишидан умидвормиз.\nРамазон ҳайити келиши билан қалбимизда икки туйғу кечади. Биринчиси бу қувонч туйғуси бўлса, иккинчиси шундай марҳаматли ойнинг якунланганидан афсусланиш ҳиссидир. Пайғамбаримиз Муҳаммад соллалоҳу алайҳи васаллам Рамазон ойининг улуғворлиги ҳақида шундай сўзларни айтганлар:\nРамазондан айрилишни ўйлаб маҳзун бўлаётган қалбимизга энг улуғ байрамларимиздан бири бўлган Ийд ал-фитр ҳайит байрами ташрифи таскин бағишламоқда. Ҳайит байрами барча мусулмонлар шодлик ва хурсандчилик изҳор қиладиган кун ҳисобланади. Бу кунларда мўминлар Аллоҳ таолога берган сон-саноқсиз неъматлари учун, шукрона сифатида садақаи фитрларни берадилар, ҳадя ва совғалар улашадилар, ҳайит намозини адо этадилар. Ҳайит байрами кунлари ибодат ва шукрона кунлари, хурсандчилик ва шодлик кунларидир. Бу кунда баъзи жойларда одамлар урф қилиб, тўп-тўп бўлиб қабристонга, азадор хонадонларга бориши, йиғи-сиғи қилиши, шаръан дуруст эмасдир.\nҲайит намозига чиқишда ғусл қилиб, тоза-озода бўлгандан сўнг, атирлар билан хушбўйланиб чиқиши ва имкони бор киши янги кийим кийиши мустаҳаб саналади. Бунга имкони йўқлар энг яхши тоза-озода кийимларини кийиб чиқадилар.\nҲанафий мазҳабига кўра Ийд ал-фитр куни тонги отиши билан “садақаи фитр”ни бериш вожиб бўлади. Аммо ундан олдин Рамазоннинг аввалги кунларида бериш ҳам жоиздир. Рамазон ҳайити байрамида намозгоҳга чиқиш олдидан бирор ширинлик тановул қилиш суннат ҳисобланади.\nАгар бирор узр бўлмаса, ҳайит намозига пиёда юриб бориш ҳам суннат амаллардан ҳисобланади. Абу Рофеъ розияллоҳу анҳудан ривоят қилинган ҳадисда бундай дейилган:\n“Расулуллоҳ соллаллоҳу алайҳи васаллам икки ҳайит намозига пиёда чиқар эдилар. Азон ва иқоматсиз намоз ўқир эдилар. Сўнгра бошқа йўлдан уйга қайтар эдилар”(Имом Ибн Можа ривоят қилган).\nҲайит намозидан сўнг инсонларнинг бир-бирлари билан кўришишлари ва ҳайит байрами билан қутлашлари ҳам ҳайит кунининг одобларидан бўлиб, бу кунда бир-бирларини табриклаш маъносида ўқиладиган муайян дуо бўлмаса ҳам, “Аллоҳ биздан ҳам сизлардан ҳам қабул қилсин” маъносидаги тилаклар билдириш яхши саналади.\nҲайит байрамида сайлгоҳларга чиқиш, қавму-қариндошларни зиёрат қилиш билан бу кундаги умумий хурсандчиликлар доираси кенгаяди, уларга совғалар ҳам улашиладиган бўлса, ўзаро меҳр-муҳаббат ришталари мустаҳкамланиб, шоду-хуррамликлар янада зиёда бўлади. Бу кунда эски гина-кудуратларни унитиб, силаи раҳмни ва инсоний муносабатларни тиклаб олиш ва шу тариқа Аллоҳ таолонинг раҳмат ва мағфиратига сазовор бўлиш ҳар бир мусулмоннинг байрам кунларидаги энг савобли амаллари саналади. Мусулмон киши ҳайит кунларида имкон қадар қавму-қариндошларга хусусан, ота-оналар, устозлар, қариндош-уруғлар, ёру-биродарларни, беморларни бориб зиёрат қилиш, уларга имкон даржасида ҳадялар улашиш ва албатта аҳли оила, фарзандларни муборакбод этиб, совғалар билан сийлаш динимиз кўрсатмаларидандир.\nХулоса қилиб айтганда ҳайит байрамининг жамият вакиллари орасидаги гина-адоватлар ва турли кўнгилсизликларни кетказиш ҳамда улар ўртасида меҳр оқибат ришталарини янада мустаҳкамлаш сингари ҳикматлари жуда кўпдир.\nАллоҳ, юртимизни тинч, янада обод ва фаровон, осмонимизни мусаффо қилсин. Оилаларга тинчлик, барқарорлик, қут-барака, бахт-саодат ато айласин ва Рамазон ҳайитини барчаларимизга муборак қилсин!


Оламлар бирлашадиган макон… – МУНОСАБАТ\nСанъатдаги гўзаллик билан тафаккур қудрати омихта бўлганда шоҳ асарлар бунёдга келишига санъат ва тафаккур тарихи кўп бор гувоҳ бўлган. Биз шоҳ асарлардаги сўз, бўёқ, оҳанг қўллаш маҳоратидангина эмас, балки буларга қоришиқ тафаккур қудратидан ҳам лол қоламиз. Навоий асарларига зуҳр этилган тафаккур қудрати олдида ундан беш юз йил кейин яшаётган биз, ўқувчилар, ҳам ҳайратга тушамиз. Адабиётшуносларимиз ”Навоий ижоди ХV–ХVI аср адабиётининг чўққиси эди” қабилидаги гапларии такрорлашни хуш кўрадилар. Бунга яна Навоий ижоди шу асрлардаги тафаккурнинг ҳам чўққиси эди деб қўшиб қўйиш зарур бўлади.\nЗеро, Навоий фалсафасини ҳали на адабиётшунослигимиз, на фалсафамиз мукаммал ўрганолгани йўқ. Ижодкор кўз олдидаги воқеликни худди тошни йўниб ҳайкал ясаган каби ўзининг ижодий санъат дунёсига айлантираркан, гўёки кўз олдимиздаги Ер аталмиш сайёра илк бор бунёд бўлиб, унда ибтидоий одам ўзи учун тушуниксиз, мавҳум олам билан юзлашиб, бугунги фалсафанинг асоси аталмиш асотирларни яратгани сингари аста-секин ижодкор дунёсининг ҳам тафаккур маҳсули – фалсафаси ярала бошлайди. Бу ижод дунёси, илҳом аталмиш қудратдан яралган ижодкор дунёси қанчалик ўзига хос ва воқеликдан қанчалик баландлашса ҳамда унинг бизнинг тасаввуримиздаги акси қанчалик тиниқ бўлса, шунчалик воқеликка яқин келади ва мазкур ”дунё”даги фалсафа ҳам кўз олдимиздаги воқеликда яшовчи одамларнинг фалсафаси экани аён бўлади. Жуда ғалати парадокс: ижодкор воқеликка қасдма-қасд равишда ўз дунёсини яратган ва бу дунё кўз олдимиздаги воқелик амал қиладиган мантиққа зид келгани сайин у шунчалик табиийроқ ва ҳаққонийроқ чиқади. Шарқ санъаткорлари бу борада анча қатъий анъанага эга. Уларнинг яратган дунёлари маълум анъанадаги дунёнинг ичидаги дунё бўлади. Мисол учун, тасаввуф дунёси ичида қанчалик ижодкорнинг дунёлари бор. Таъбир жоиз бўлса, бу олам ичидаги олам демакдир. Кичик-кичик оламлардан яхлит олам пайдо бўлади – буларнинг ҳар бири ўзига хос, бироқ улар ягона оламга қараб интилади, ягона олам ичида ўзига хос олам ясаб олади. Улар улкан ва муҳташам обиданинг турли бурчакларига ишлов бераётган меъморларни эслатади, аммо уларнинг ҳаммаси шу обиданинг шифтига – оламлар бирлашадиган томонга интилади. Айни пайтда, бу оламлар қуёш атрофида айланган сайёралар мисоли инсон атрофида айланади – уларни ҳеч қачон инсон тафаккуридан узиб олиб ўрганиб бўлмайди – тафаккур шу оламларнинг қувватидир.\nНавоий ижодидан фалсафий асосни олиб ташласак, ҳазратнинг санъати қанчалик жўнлашиб қолган бўларди. Айтиш жоизки, шарқликлар ўзлари мансуб обиданинг лойиҳасига қатъий амал қиладилар. Бош лойиҳа асосида ўзлари мансуб бурчакда ўз оламларини яратадилар. Шу сабабли Ғарб олимларига шарқ адабиёти бир хилдай тасаввур уйғотади. Уларнинг хатоси шундан иборатки, улар умумобидадаги кичик обидани, яъни катта олам ичидаги кичик оламни кўролмаганлар. Юқорида таъкидлаганимиздек, инсоншунослик Шарқда қатъий анъанага эга. Бироқ ҳар бир ижодкор бу анъананинг бир томонини янгилаб кетади. Деҳлавий, Ганжавий, Аттор, Жомий, Румий, Навоий, Бедил, Машраб – булар бир оламга мансуб ижодкорлар, аммо уларни ҳеч қачон ягона қараш билан ўрганиб бўлмайди. Буларнинг ҳар бирига ўзига хос ёндашиш зарур. Бу номларнинг тафаккурга қўшган ҳиссалари олдида бугунги фалсафамиз ҳали-ҳануз танг қолиб турибди. Тафаккурни ўз даврларидан бир неча баробар баланд кўтарган мазкур даҳолар фақат тафаккур ёки санъатнинг ўзинимас, инсон номини ҳам шунчалик юксак кўтардилар. Тафаккур қанчалик юксак кўтарилса, инсон шунчалик юксакликка эришади, инсон қанчалик хаёл коинотига олиб кирилса, у шунчалик ҳаётийлашади.\nИнсон қиёфаси ўзи қаерда кўпроқ акс этади? Хаёлдами ёки кундалик кечинмаларга хос воқеликда? Кўз олдимиздаги воқелик Инсонни тўла-тўкис акс эттира оладими? Унда нега санъаткорлар ўз асарларида воқеликка зидма-зид воқелик яратадилар? Нега улар яратган воқеликда инсон қиёфаси теранроқ акс этади? Нега қуруқ воқелик акс этган ёки воқеликка қул бўлиб қолган, воқелик олдида ожизлиги билинган ”ижод намуналари”нинг санъат ва тафаккур учун қизиғи йўқ? Нега воқеликка бўйсунган ижодий услублар таназзулга учради? Нега хаёл ва тафаккур қудрати уфуриб турган асарлар барча замонларда севиб ўқилади? Умуман, хаёл ўзи нима? У инсоннинг ўз қалбига ва тафаккури сарҳадларига боқа билиш имконияти эмасмикин?..\nАгар хаёл ва тасаввур қудрати бўлмаганда, санъатни-ку қўя турайлик, ҳатто аниқ фанлардаги буюк кашфиётлар – Пифагор теоремасидан тортиб Эйнштейннинг нисбийлик назариясигача бўлган ихтиролар ҳам дунёга келмасди. Санъатни эса хаёл ва тасаввур жилваларисиз асло тасаввур қилолмаймиз. Санъат хаёлот ва реаллик кураш тушадиган ва ҳеч қачон ғолиб аниқланмайдиган саҳнадир. Мабодо бу жангда ё хаёл, ё воқелик музаффар бўлса, санъатдаги уйғунликка путур етади ва унда бу асар санъат асаримас, балки чўпчакка ёки воқеликнинг бесамар ҳамда бетаъсир суратига айланади. Ижодкорни давр қули бўлиб қолишдан фақат хаёлотгина сақлай олади, шу билан бирга, уни хаёлот буткул ютиб юборишидан воқелик асраб қолади. Биринчи ҳолатда ижодкор, нари борса, кундалик очеркчи, иккинчи ҳолатда у тутуриқсиз чўпчакчига айланади.\nТабиийки, гап ижодкор хаёлоти ҳақида кетяпти, асло хаёлпарастлик ҳақида эмас. Зеро, хаёлпарастлик ижодий қувват билан тўйинсагина самара беради. Ижодий қувват фикрлар кураши, тафаккур эркинлиги ва хилма-хиллигидан куч олади. Фикри бўғиқ халқ санъати, адабиёти ва ижодий қуввати бўғиқ халқдир. Ижодий қувват – исён белгиси – бузишга қарши яратишга бўлган иштиёқдан туғилган ишонч. Ҳаёт, Вақт худди ўзанидан тошган дарё каби инсон умрини шиддат билан ўпириб боради. Лекин шунинг баробарида инсонга яратувчилик қудрати ҳам берилган. Бу имконият ижод имкониятидир. Ҳар бир соҳа одами агар санъаткорлар каби ўз касбига ижодкорона муносабатда ва эътиқодда бўлганида эди, жаннат ер юзининг ўзида барпо этиларди. Афсуски, ижод ва вайронагарчилик кураши ҳамон давом этяпти, қачон тугаши ҳам номаълум. Ижод инсонни ва унинг тафаккурини бунёдкорликка ҳозирлайди ва шунга даъват этади. Бунёдкорлик ва вайронагарчилик – бугунги оламнинг икки қирраси. Ижод бор экан, демак, ҳали умид қилса бўлади. Ижодкорлар ўз оламларини яратиш баробарида дунёнинг эртанги тафаккурини ҳам яратадилар. Улар воқеликка нисбатан фикр ва гўзаллик уйғотарканлар, эртанги кунга ҳам фикр ва гўзаллик қолдирадилар. Зеро, ижодкорнинг ижод сарҳадларига қилган сафари, айни пайтда, тафаккур сари қилган сафари ҳам демакдир.\nХўш, мазкур масалаларни ижодкорлар ўз асарларида қандай акс эттира олишган? Юқоридаги мулоҳазалар уларнинг ижодига қай даражада боғлиқ ва аҳамиятли? Бу саволларга бизга ҳозирча нисбатан бегонароқ, аслида, ўзимизникидек бўлиши керак бўлган Ғарб адабиёти ва санъатида анча батафсил жавоб берилган.\nБуюк мусаввир Сальвадор Дали ижоди XX асрда инсонни огоҳ қилувчи энг улкан бонглардан бири эди. XX асрга қандай фожиа хос бўлса, уларнинг барчаси Дали ижодига ҳам хосдир. Унинг расмлари – тафаккурнииг гўзал намуналари. Биз унинг асарларидаги гўзалликдан яйрамаймиз, аксинча, фикримиз, тафаккуримиз сесканиб тушади ва ҳушёр тортади. Унинг ”Парчаланаётган Рафаэль тасвири” деган картинасида, бир томондан, улуғ мусаввирга нисбатан беадад ҳурмат, иккинчи томондан, асрлар оша тобора чўнглашаётган улуғворликка ҳасад бўртиб туради. Дали 1951 йили чизилган бу картинаси билан мумтоз тасвирий санъат ва унинг буюк намояндаларини улуғлик шоҳсупасида батамом тор-мор қилганини эътироф этади. Дарҳақиқат, ушбу асар кишида гўё асрлар оша мағрур ва емирилмас қўрғон бирдан парча-парчаларга бўлиниб, ағдарилиб тушаётгандек таассурот уйғотади. Бу даврда Дали мумтоз тасвирий санъатнинг буюк намояндалари билан истеъдод бобида олишаётган эди; у ўша пайтдаёқ ўз даврининг улкан рассомига айланган, ўз асрида ўзига тенг келадиган мусаввир қолмади деб ҳисоблаган ва энди тафаккури ҳамда хаёлоти билан XX аср қобиқларини ёриб ўтиб, олис-олис асрлардаги санъат титанларига қарши яккама-якка жанг эълон қилаётган палла эди; Дали бу асарида ва мавзу жиҳатдан шунга яқин бошқа картиналарида ўзининг ҳасадини ҳам, ҳавасини ҳам, инсон сифатидаги ожизлигу буюклигини ҳам яшириб ўтирмади.\nУ шу хислати билан улуғ эди, аниқроғи, шу хислати билан янада улуғлашди. Манманлигию ўзига ортиқча баҳо беришига қарамасдан, тасвирий санъатга муносабатни ва уни таҳлил қилиш усулини янгилаб берди. У тасвирий санъат борасидаги икки ярим минг йиллик қарашларни ва санъат эстетикасини янги босқичга олиб чиқди.\nXX аср модернистик адабиётига ўхшашлиги боис тасвирий санъатни ҳам кўз билангина кўриб бўлмайди: мумтоз санъатга хос, нигоҳ тушса қувонадиган гўзаллик бу давр адабиётида ҳам, тасвирий санъатида ҳам йўқ. Мазкур давр санъатида тасаввур гўзаллиги бор: мазкур асарларни дафъатан тушунолмаймиз; улар инсон ички кечинмасининг ҳали онг ҳам англаб етмаган кичик-кичик тасвирларига ўхшайди. Дали расмлари XX аср инсон руҳияти ва тафаккури тасвирларидир.\nКўриб турибмизки, адабиёт ва тасвирий санъатдаги ҳаётни, одам руҳиятини акс эттириш услуби бир хил. Зеро, тасвирий санъат ҳам, адабиёт ҳам XX аср одамини улкан бўшлиқ қаърида мажруҳ, майиб ва муте ҳолда тасвирлаяпти. Фарқи – бири сўз орқали, иккинчиси бўёқ орқали. Бу бўшлиқ инсон қалбидаги бўшлиқдир. Бу мажруҳлик инсон қалбидаги мажруқликдир.\nДали 1952 йил май ойида кундалигига шундай деб ёзганди: ”Мен албатта Лениннинг расмини чизаман. Ленин қўлида чақалоқ ушлаб турган бўлади, ўша чақалоқ мен бўламан. Бироқ у болага меҳр билан эмас, ”мен сени ҳозир қовуриб ейман” дея қараб турган бўлади…” Унинг 1931 йили чизган расмида рояль клавишларидан Ленин боқиб турибди. Бу санъатни ўз исканжасига олган ленинизмга бир истеҳзо эди. Заҳарли истеҳзо!\nМусаввирнинг бошқа бир асарида бўм-бўш пляжда осилиб турган телефон тасвирланади. Атроф кимсасиз. Бу телефон беихтиёр Кафканинг ”Қўрғон” асарини ва ундаги ҳеч қаерга уланмаган, бироқ ҳамма кимлар биландир дастак орқали берилиб гаплашадиган телефонни ёдга солади. ”Фуқаролар уруши” картинаси эса Кафканинг ”Жазо колонияси”ни эслатади: расмга қараб туриб сиз руҳингизга таҳдид солаётган жазо колониясини аниқ ҳис этасиз. Ундаги чангал ҳам сизнинг онгингиз чангали. Шунингдек, бу тақдир чангали: эртами-кечми у ҳозирча озод турган бошни ютиб юборади.\nДали ўз ижодида адабиёт ва тасвирий санъатнинг бошини бирлаштирди. Тўғрироғи, ришталарни боғлаб берди. Бизга эса ундан шу ришталар орқали гўзал санъат дунёсига кириш ва сайр қилиш ҳамда уни англаш мерос бўлиб қолди. Башариятга тааллуқли меросларга башариятга тааллуқли ворислар талаб қилинади. Аммо инсоният Сальвадор Дали олами XX асрдаги инсоннинг ички олами эканини кеч англади. Худди Кафкани кеч англаганлари каби…\nС.Беккетнинг ”Қадам товушлари” пьесаси қаҳрамони Мэй бемор онасига қараб туради. Биз саҳнада унинг онасини кўрмаймиз, фақат товушини эшитамиз, холос… Она ва қиз ўртасидаги савол-жавоб асосан касаллик устида бўлади. Бироқ пьеса давомида гап жисмоний дард ҳақида эмас, маънавий мажруҳлик ҳақида кетаётгани аён бўлади, тўғрироғи, касал она – мажруҳ маънавиятнинг тимсоли. Она ва қиз ўртасидаги суҳбатдан шу нарса аён бўладики, улар бир-бирини мутлақо билмайди, яъни мутлақо бир-бирига бегона. Демак, улар ҳеч қачон она-бола бўлмаган, демак, Мэй ҳалл дунёга келмаган, яъни у ҳаётда ҳеч қандай из қолдирмаган: изсиз ғойиб бўлиш, қаршисидаги зулматга сингиб кетиш арафасида. Мазкур одамларнинг ҳаёти шунчалик мазмунсизки, бундай умрдан қадам товушлари афзалроқ, чунки ҳарқалай унда ҳаракат бор ва товуш чиқаради. Инсон умри эса ана шу қадам товушидан ҳам қадрсизроқ ва аҳамиятсизроқдек. Номини дунёга машҳур қилган ”Театр I”, ”Театр II”, ”Эндшпил”, ”Ётлашув”, ”Ўйин” пьесаларида ҳам Беккет инсоннинг мавҳумлик билан юзма-юз келишини кўрсатади. Худди Кафка асарларидаги каби бу пьесаларда хам инсон умрини беадад саробга, мавҳумотга, ўзлиги ва ўз қиёфасидан, инсоний хислатларидан ётлаштиришга хизмат этувчи, уни муте ва қул қилувчи воқелик билан бетма-бет турган инсон фожиаси қаламга олинади. XX аср кишиси маьнавий қадриятлар харобаси устида ўтирибди, унда ҳурликка интилишдан кўра қулликка, мутеликка мойиллик кучли. У ўтмишдан айро, келажакка ишонмайди. Беккет бу ҳолни шундай ифодалайди: келажак зулмат ичида, ўтмиш эса олисда. Шу сабабли ҳам унинг асарларида зулмат, олислик ва ётлашув рамзлари қайта-қайта рўй кўрсатади.\nБу асарлар инсоннинг фожиалари ҳақидагина эмас. Бу асарлар ўзини ўрганаётган, фожиадан қутулиш йўлини излаётган, кишанларни ва тафаккурга соя солган зулматни парчалаётган ақл-идрок ҳақидадир. Ўзини ўрганаётган, фожиасини таниётган мавҳумлик ёки мазмунсизлик, аслида, инсоний қиёфасини тиклаётган ва ҳаётбахш мазмунга чорлаётган даъватдир. Беккет асарларини ақл-идрок ва тафаккур сари бир чорлов деса бўлади.\nАльбер Камюнинг ”Бегона” қиссасида ўзлигидан, айни пайтда, жамиятдан ётлашган инсон руҳияти тасвирланади. Жамият ўзига ясаб олган ахлоқ ҳамда мантиқ, Камю назарида, ёлғончи ахлоқ ва ёлғончи мантиқдир. У инсонни юзакилаштиради. Бу жамият инсондан бетиним қурбонлик талаб қилади, яъни инсон жамият тартибларига бўйсуниш, унинг хоҳиш-иродасини амалга ошириш учун ўзини жамият ахлоқи ва тартиботига қурбон этиши шарт. Гарчи ўзига ёқмаса ҳам, жамият учун ёқди дейиши, тубан бўлса ҳам, юксак деб лоф уриши, севмаса хам, севаман деб алдаши, муайян тартиб ёки қонунни атайлаб бузса, билмасдан буздим дейиши, жиноят қилса, кечирим сўраши лозим. Жамият шунга ўрганган ва ана шу қолипга тушмайдиганларни бегона деб атайди ва бегона сифатида ҳукм қилади. Бундай муҳит одамни машиналаштириб қўяди ва машиналашган одам охир-оқибат жиноят қилишдан қайтмайди. Шу сабабли қисса қаҳрамони терговчидан тортиб қариялар уйининг мудиригача тушуниксиз, ёт, бегона; унинг бор-йўқ айби қотиллик қилганидамас, балки жамият талаб этгандек юзига ниқоб киймаганида, алдамаганида. Бошқа томондан, қисса қаҳрамони ҳаётий шавқдан, ҳаётнинг ижодий қувватидан маҳрум нсондир. Агар ижод мувозанати бузилса, ҳаётнинг қайси соҳаси бўлмасин, у ерда инсон руҳи ўлади. Инсон руҳи ўлгач эса жамиятдаги инсонлар ”бегона”га айланади. ”Бегона” – инсоний фазилатлардан маҳрум жамиятнинг маҳсули. ”Бегона” – қиёфасиз жамиятда яшайдиган қиёфасиз инсоннинг тимсоли.\nХуллас, Ғарб ижодкорлари Шарқ ижодкорларидан фарқли ўлароқ маълум анъаналарни ўзгартириш ва сингдириш эвазига ўз бадиий оламларини яратадилар. Бироқ бу олам ҳам шарқликлардаги каби инсон тафаккури атрофида айланади ва оламлар бирлашадиган макон сари интилади. Ҳар икки тур ижодкорларни ҳам инсон руҳияти ва тафаккурини янгилаш, уни юксакликка кўтариш истаги бирлаштириб туради. Инсон тафаккури тинимсиз янгиланишга маҳкум. У янгиланишдан тўхтаган куни жамиятнинг барча соҳасида турғунлик, инсоннинг туб моҳияти ва илоҳий вазифасига нисбатан жиноят бошланади. Шу сабабли санъат даврлар, асрлар ҳамда ўзгараётган қараш, тушунчалар олдига инсон муаммосини, унинг руҳияти ва тафаккурини ваҳдат ул-вужуд номидан тўхтовсиз янгилаб туриш зарурлигини кўндаланг қўяди. Инсон руҳияти, унинг туб қаъри кўз олдимиздаги коинотдан ҳам кенгроқдир. Шу пайтгача бу ”коинот”нинг қанча қисми санъатга айланди экан? ”Барча улуғ шеърлар ёзиб бўлинган”,– дейди шоир ўкинч билан. Бироқ кўз олдимиздаги инсонга қараб беихтиёр ҳали улуғ асарлар ёзиб бўлинмаган дейсиз. Эҳтимол, бугунги санъатдаги янгиланиш айнан шу хулосадан – оламлар бирлашадиган макондан бошланса ажаб эмас…\n← Альбер Камю: Исён ва санъат\nАйний сиймолар мувозийлиги →


Польшалик журналист Агнешка Пикулицка Ўзбекистонга киритилмади\n08 декабр 2021, Тошкент вақти: 02:53\nПольшалик журналист Агнешка Пикулицка-Вильчевска бир суткадан ортиқ Ўзбекистон ва Қозоғистон чегарасида қолмоқда.\nЖурналистнинг Озодлик радиосига билдиришича, ўзбек чегарачилари унинг мамлакатга киришига тақиқ борлигини айтишган. Қозоғистонга эса, COVID-19 боис ўрнатилган чеклов сабаб қайтиб киролмаётир.\nҲозирча Ўзбекистон томони журналистнинг мамлакатга киритилмаётгани борасида бирор расмий изоҳ бергани йўқ.\nThe Guardian, Al Jazeera, The Diplomat ва Eurasianet нашрлари билан ҳамкорлик қилиб келган мустақил журналист Агнешка Пикулицка-Вильчевска шу йил 1 февраль куни ўзининг Твиттер саҳифасида аккредитацияга ариза топширганидан олти ой ўтиб, Ўзбекистон Ташқи ишлар вазирлигидан рад жавоби олганини маълум қилганди.\nХорижий журналистнинг сўзларига кўра, вазирликнинг Рустам исмли ходими унга жинсий тегажоғлик қилган ва Ўзбекистон ҳақида ижобий мақолалар ёзишини сўраб, босим ўтказган. Шундан сўнг журналист бир неча бор ТИВ, ИИВ ва троллар томонидан ўзига қарши турли кўринишларда таҳдид ва ҳақорат кампаниялари уюштирилганини хабар қилган.\nАгнешка Пикулицка бир суткадан ортиқ совуқда, тик оёқда чегара ҳудудида қолаётганини айтмоқда.\nУнга кўра, 7 ноябрь куни Қозоғистондан Ўзбекистонга қайтаётганида ўзбек чегарачилари томонидан тўхтатилган ва мамлакатга киритилмаган.\n“Менинг Ўзбекистонга киришимни расман тақиқлашди. Менга ҳозирча сабаби номаълум. Ҳозир чегарадаман, лекин бу зонадан тезроқ чиқиб кетишим керак. Қачон кетаман, қаёққа кетаман - ҳануз номаълум. Бу ёғи, энди Ўзбекистон ва Қозоғистон Ташқи ишлар вазирликлари қарорига боғлиқ”, дейди журналист.\nПикулицка Ўзбекистонга киритилмагани ҳақида ўзининг Твиттер саҳифасида хабар қолдирди.\n"27 соатдан бери қозоқ-ўзбек чегарасида турибман, совуқда, чунки Ўзбекистон менинг мамлакатга киришимни тақиқлашга қарор қилди", деб ёзди Пикулицка.\nЖурналистнинг Озодлик билан мулоқотда айтишича, Ўзбекистон томони унга тўғри Тошкент аэропортига бориш ва у ердан Туркияга учиб кетишни таклиф қилмоқда, аммо бу таклиф қачон амалга ошиши ҳам ноаниқ.\nЎзбекистон Ташқи ишлар вазирлиги шу йилнинг июнь ойида польшалик журналистнинг аккредитациясини узайтирмасликка қарор қилган эди.\nТИВ польшалик журналист аёлнинг аккредитация муддатини узайтирмасликка қарор қилди\nРасмий баёнотда “Ўзбекистон Республикаси қонунчилигининг бузилиши ҳолатлари қайд этилганлиги сабабли” унинг аккредитация муддатини узайтириш рад этилгани маълум қилинган.\n“Мени аккредитациядан маҳрум қилишганидан бери, мен бу давлатда 30 кунлик визасиз режимда қолаётган эдим. Ҳар 30 кунда хорижга чиқиб, қайтардим. Мен бу ерда ишламаётган эдим, китоб ёзаётгандим. Бу гал ҳам мамлакатдан чиқиб, қайта кирмоқчи эдим, лекин бўлмади. Мени тўхтатиб, тақиқ бор, дейишди. Сабабни очиқлашмади. Фақат менинг бирор жиноят содир этган бўлишим мумкинлигини айтишди ва киритишмади”, дейди журналист.\nТошкентда ишлаётган хорижлик журналист аккредитацияси шу йил февралда ярим йилга узайтирилган. У Ўзбекистонда сўнгги 3 йилдан буён фаолият юритиб келаётганди.\nАйтишича, унга нисбатан расмий тақиқнинг пайдо бўлиши ва хусусан, аккредитацияси узайтирилмаётгани сабаби, шу йил февраль ойида Ташқи ишлар вазирлиги ходимининг унга “шилқимлик қилгани” ва "босим ўтказгани" ҳақида ошкора баёнот бергани билан боғлиқ бўлиши мумкин.\nХорижий журналистнинг сўзларига кўра, ўшанда вазирликнинг Рустам исмли ходими унга жинсий тегажоғлик қилган ва ижобий мақолалар ёзишини сўраб, босим ўтказган.\n“Ўша ерда Рустам исмли, кейинчалик эса Илҳом бўлиб чиқди, ходим билан бўлган ҳодисадан кейин бошланди ҳаммаси. Кейин яна бошқа воқеалар бўлди, масалан ИИВ дан таҳдидлар эшитдим, менга қарши троллар кампанияси уюштирилди, ҳукумат қўллаган блогерлар мен ҳақимда ҳар хил ёлғон-яшиқларни ёзишди. Гўёки, мен ҳамма ўзбекларни гей, деб атаган эмишман, буларнинг ҳаммаси ёлғон, табиий. Аммо, бу жамоатчилик фикрига ўз таъсирини ўтказмай қолмади. Ачинарлиси, буларнинг ҳаммаси Шавкат Мирзиёев иккинчи муддат президентликка сайланганидан кейин содир бўлмоқда”, дейди журналист 8 ноябрь куни Озодлик билан мулоқотда.\nЎзбек-қозоқ чегара ҳудудида совуқда қолаётган журналист эртаси мавҳумлиги ва бундан 3 йил муқаддам Ўзбекистонга келаётганда қилган умидлари оқланманганини айтмоқда:\n“Мен бу давлатга жуда катта ўзгаришларга гувоҳ бўламан, деган умид билан келгандим. Бошида шундай ўзгаришлар бўлди. Ўзбекистонга бу давлатни қоралаш учун келмаганман табиийки ва бу яхши ўзгаришлар ҳақида мен ҳам ёздим. Аммо афсуски, ҳамма нарса мен хоҳлагандай бўлмади ва баъзан ҳукуматни ошкора танқид қилишга тўғри келди. Шунинг учун мана, ҳозирги воқеалар содир бўлди. Мен Ўзбекистондан кетишни умуман истамагандим. Бу ерда менинг дўстларим бор, сўнгги 3 йилда яшаган уйим бор. Мен ҳамма нарсамни шу ерда ташлаб кетишга мажбурман, ҳатто сўнгги бор уйимга боришга рухсат беришмаяпти. Ҳозирча ота-онамнинг олдига қайтмоқчиман, дам олмоқчиман. Кейин келажак ҳақида ўйлаб кўраман ва балки бу минтақага қайтаман”.\nЎзбекистон Ташқи ишлар вазирлиги польшалик журналистнинг чегарада тутиб турилганига ҳозирча бирор муносабат билдирмади.\nБундан олдин Ўзбекистон Ички ишлар вазирлиги журналистни “Ўзбекистон Республикасининг “Журналистлик фаолиятини ҳимоя қилиш тўғрисида”ги қонуни 6 моддаси, “Ахборот эркинлиги принциплари ва кафолатлари тўғрисида”ги қонуни 7-моддаси ҳамда “Оммавий ахборот воситалари тўғрисида”ги қонуни 6-моддаси талабларини бузганликда айблаб чиққанди.\nАгнешка Пикулицка бу “туҳмат” эканини таъкидларкан, Ўзбекистон Ташқи ишлар вазирлиги билан судлашишга тайёрлигини айтганди.\nЎзбекистонда чет эл ОАВларига ишловчи мухбирлар Оммавий ахборот воситалари тўғрисидаги қонунга мувофиқ, Ўзбекистон Ташқи ишлар вазирлигининг матбуот хизмати томонидан аккредитация қилинади.\n2005 йилги Андижон воқеаларидан сўнг Ўзбекистонда "Би-Би-Си", “Озодлик” радиоси, “Америка овози” ва бошқа қатор халқаро оммавий ахборот воситалари аккредитациядан маҳрум қилинганди.\n13 йиллик узилишдан сўнг 2019 йилда Ўзбекистон Ташқи ишлар вазирлиги "Би-Би-Си", “Америка овози” ҳамда "Фарғона" агентлиги мухбирларини аккредитациядан ўтказди.\nЎзбекистонда ишлаган халқаро журналистлар аккредитация жараёни узоқ вақт олиши ва шаффоф эмаслигини айтишади.\nАҚШ Давлат департаменти шу йил апрелида эълон қилган йиллик ҳисоботида Ўзбекистонда “хорижий ва маҳаллий барча оммавий ахборот воситалари субъектлари рўйхатдан ўтиши ва уларнинг муассиси, бош муҳаррири ва ходимлари исмларини кўрсатиши шарт қилиб қўйилгани”ни танқид қилган.\nҲисоботда қайд этилишича, қонун барча хорижий ва маҳаллий оммавий ахборот воситалари ўзлари бераётган маълумотлари тўғрилиги учун жавобгар бўлишини талаб қилади, чет эл журналистларининг мамлакатда расмий аккредитациясиз ишлашини тақиқлайди ва чет эл оммавий ахборот воситаларини ички оммавий ахборот воситалари тўғрисидаги қонунларга бўйсундиради.\n“Ҳукумат баъзи хорижий журналистлар ва оммавий ахборот воситаларини мамлакатда ишлаш имкониятидан маҳрум қилиш учун аккредитация қоидаларидан фойдаланади. Масалан, ҳукумат Озод Европа / Озодлик радиосининг аккредитация учун сўровини рад этишда давом этди”, дейилади АҚШ Давлат департаменти ҳисоботида.\nТошкентда дарахт кесаётганларни саволга тутган Польша журналисти калтакланди\nКобулда тинч хаос ҳукм сурмоқда. Польшалик журналист Толибон Афғонистонига сафари ҳақида\n“Ўзбекистон танқидга ҳануз тоқатсиз”. Польшалик журналист аккредитациядан маҳрум қилингани ҳақида\nДеновда юз берган портлаш оқибатида 2 киши нобуд бўлди, 9 киши жароҳатланди (ВИДЕО)


БАКУНИНГ “МАДАНИЙ” КЎЧАСИ БЎЙЛАБ… — Nargis.uz\nБАКУНИНГ “МАДАНИЙ” КЎЧАСИ БЎЙЛАБ…\nБакуга келиб қўнганимизда ҳаво ҳарорати сояда 43 С иссиқни кўрсатар эди. Аммо улкан қанот ёй\nиб ётган қуш каби Ҳайдар Алиев номидаги аэропортнинг ноодатий, замонавий шакли барча йўловчилар диққатини ўзига тортди десам муболаға бўлмайди. Бизни кутиб олган Ўзбекистонда Ҳайдар Алиев номидаги маданият марказининг директори Самирбей Аббосов аэропорт 2004 йилнинг 10 мартида мамлакатнинг учинчи президенти Ҳайдар Алиев номи билан атала бошлангани ни, унгача “Бин ҳалқаро аэропорти” деб аталганини сўзлаб берди. Аэропорт шаҳардан 25 км. шарқда жойлашиб, уни 2008 йилда қуриб, ишга туширилган кенг ва равон йўл боғлаб туради.\nсақланган “Ичери шаҳар”га бўлинади. Замонавий қисмдаги кўчаларда сайр қилган ҳар бир инсон бу ерда нақадар тарих қадрдланиши ва маънавиятга интилиш кучлилигини кўради. За\nНизомий кўчаси Бакунинг юраги десак, янгилишмаган бўламиз. XII асрда яшаб, ижод этган буюк шоир ва мутафаккир Низомий Ганжавий номига қўйилган бу кўча шаҳардаги энг узун бўлиб, 3,538 км.ни ташкил этади. Кўча бўйлаб сайр қилар эканмиз, бир бирига ўхшамаган, бетакрор меъморчилик санъатига эга бўлган уйларга, савдо дўконларига кўзимиз тушди. Уйларнинг балконларини турфа гуллар безаган. Маҳаллий халқ бу кўчани бежиз “Савдо” (Торговый) кўчаси демас экан. Тарихга назар ташласак, 1959 йили Шемахада кучли зилзила бўлиб, Шемаха губернияси тарқатилиб, ўрнига Баку губернияси ташкил этилади. Шаҳар дарвозасидан шимолга қараб, карвон саройлар, савдо қаторлари ва дўйонлари қурилади. Шемаха меъмори Қосимбек Гажибобобековнинг ғоясига кўра Ичери-Шехердан бошланган кўчалар қкёш нури сингари шаҳар бўйлаб тарқалиши лозим эди. Юқорида тилга олган кўчамиз 1864 йили лойиҳалаштирилган бўлиб, унинг илк номи Савдо кўчаси, иккинчи асосий кўча, унда Губерния бошқармаси жойлашгани учун Губернская деб атала бошлади. Ҳозирги Низомий кўчаси ана шу икки кўчани қўшилмасидан иборат. У шаҳарнинг “Қора шаҳар” қисмигача чўзилиб, бу ерда нефть ишлаб чиқариш корхоналари жойлашган эди. 1868 йили кўча бўйлаб карвон сарой, арманларнинг Маърифатпарвар илоҳий Григорий черкови, тураржойлар, дўконлар қурилади. 1910 йилларда Катта опера театри биноси қад ростлайди. 1966 йили Низоми ва Самед Вургун кўчалари кесишмасида Насими номидаги боғ яратилади. 1978 йили боққа шоирнинг ҳайкали ўрнатилади. Кўча бўйлаб сайр қилар эканмиз, шаҳарликлар кўчадаги каптарларни озиқлантираётганини, қовурилган каштан сотувчиси эса иссиқда терлаб кетганига қарамай, ҳушбуй ҳид таратаётган каштанларни чаққанлик билан сотаётганини гувоҳи бўлдик. Энг эътиборимизни тортган нарса эса кўча четида “Очиқ кутубхона” бўлди. Кеч бўлганига қарамай, иккита фарзанди билан келган аёл, талаба ёшлар жавонлардаги ўзлари истаган китобни олиб мутоала қилишарди. Кутубхонада мамлакат етакчиси Ҳайдар Алиевнинг “Мен ўқидим, сен ҳам ўқи” деган сўзлари шиор қилиб олинган. Кутубхоначи қизнинг айтишича, кутубхона ҳар фаслда ишлаб, бакуликлар ўртасида анчагина машҳур.\nАввалгиси: ДМИТРИЙ САВЕЛЬЕВ ТОҒЛИ ҚОРАБОҒНИ ОЗАРБАЙЖОНГА БЕРИШНИ ТАКЛИФ ҚИЛДИ


«Ювентус» футболчиси А Сериянинг қолган ўйинларида майдонга туша олмайди » Футбол янгиликлари 2021\nGoal24.uz » Европа жамоалари » Italiya » «Ювентус» футболчиси А Сериянинг қолган ўйинларида майдонга туша олмайди\n«Ювентус» футболчиси А Сериянинг қолган ўйинларида майдонга туша олмайди\n«Ювентус» ҳужумкор яримҳимоячиси Дуглас Коста Турин клубининг А Серия доирасидаги қолган учрашувларини ўтказиб юборади.\nКлуб расмий сайтининг хабар беришича, бразилиялик вингер тиззасидан жароҳат олган. Тикланиш учун эса камида икки ҳафта муддат талаб этилади. Шу боис 29 ёшли футболчи Италия чемпионатининг қолган ўйинларини ўтказиб юбориши аниқ. Шунингдек, Костанинг Чемпионлар лигаси 1/8 финал жавоб баҳси доирасидаги «Лион»га қарши ўйингача сафга қайтиши ҳам сўроқ остида.\nМаълумот учун, Дуглас Коста жорий мавсумда «кекса синоралар» сафида 29 ўйинда майдонга тушиб, 3та гол ва 7та голли узатмага муаллифлик қилган.«Ювентус» ҳужумкор яримҳимоячиси Дуглас Коста Турин клубининг А Серия доирасидаги қолган учрашувларини ўтказиб юборади.\nМаълумот учун, Дуглас Коста жорий мавсумда «кекса синоралар» сафида 29 ўйинда майдонга тушиб, 3та гол ва 7та голли узатмага муаллифлик қилган.


ЁШЛАРГА ИЛМ ЎРГАТАЙЛИК ИЛМ ИККИ ДУНЁ САОДАТИДИР — Zamaxshariy.uz\nЁШЛАРГА ИЛМ ЎРГАТАЙЛИК ИЛМ ИККИ ДУНЁ САОДАТИДИР\nАлбатта инсонни азизлиги билим билан қадрланади. Қуръон билгувчилар ва билмайдиганларни бир эмасликларини таъкидлаш билан бирга илм эгаларини даражаларини юксалишининг хабарини берганлар. Ҳазрати Одам алайҳиссаломни фаришталардан ҳам улуғ мақомга кўтарган ҳам илм эди. Қуръони Каримда ўқиш, ёзиш қуроли бўлган қалам улуғланади. Қуръони Каримда бундай мараҳамат қилинган: “У ўзи ҳоҳлаган кишиларга ҳикмат (Пайғамбарлик ёки Қуръон илмини) беради. Кимга (мазкур) ҳикмат берилган бўлса, демак, унга кўп яхшилик берилибди. Бундан фақат оқил кишиларгина эслатма олурлар” (Бақара сураси 269-оят). Бундан маълум бўладики, илмли маърифатли инсон икки дунёда ҳам азизу мукаррам бўлади. Ибн Масъуд розияллоҳу анҳум илм талаб қилаётган ёшларни кўрсалар: “Марҳабо илму ҳикмат манбалари, зулматни ёритувчи чироқлар. Кийимлари юпун бўлсада, қалблари пок инсонлар” дер эдилар.\nҲурматли азизлар, мусулмон дунёсида Абдуллоҳ ибн Аббос розияллоҳу анҳу энг билимли ва зукко саҳоба бўлиб танилган. У олимлар кутби, фозиллар ифтиҳори, Қуръон муфассири каби шарафли номларга сазовор бўлганлар. Жаноб Пайғамбаримиз соллаллоҳу алайҳи васаллам ҳам бу борада ўзларининг муборак ҳадисларида марҳамат қиладиларки: “Илм ўрганишга интилиш ҳар бир мусулмон эркак ва муслима аёлга фарздур.” (Имом Можа ривояти)\nҲазрати Али шундай деганлар: “Илм мол-дунёдан яхшидир, чунки илм сени нодоиз ишларни қилишдан сақлайди, молни эса ўғирлаб кетмасликлари учун ўзининг қўриқлайсан. Мол-дунё сарф қилинса камаяди, илм эса тарқатиш билин янада зиёда бўлаверади”. Ҳакимлар айтадилар: “Илм ўрганинг, зеро, у фақирлигингизда давлат, бойлигингизда зийнат бўлади”.\nҲурматли азизлар, илмни ёшлик даврида ўрганиш алоҳида аҳамиятга эга бўлиб, бу ҳақда Пайғамбаримиз соллаллоҳу алайҳи васаллам: “Ёшликда ўрганилган илм тошга ўйилган нақш кабидир” деб марҳамат қилганлар. Илм икки хил бўлади, бири инсонларга бу дунёда ҳам, оҳиратда ҳам фойдаси тегадиган ёки аксинча, жамият учун зарарли бўлиб, ўрганиш гуноҳ саналган илмларга бўлинади. Фойдали илмлар жумласига диний илмлар билар бир қаторда, омманинг эҳтиёжи тушадиган, масалан табобат, саноат, деҳқончилик, чорвачилик, тижорат ва шу каби илмлар киради. Зарарли илмлар эса, сеҳр-жоду, кўз бойлағичлар кабилардан иборат.\nВаҳб ибн Мунаббаҳ розияллоҳу анҳум дан ривоят қилинишича, Бани Исроил олимларидан бирининг етмиш сандиқ китоби бор экан. Аллоҳ таоло ўша замоннинг Пайғамбарига ваҳий қилиб: “Олимга бориб айтгин, модомики учта камчилигини ташламас экан, бундан бир неча баробар кўп китоб ўқиган тақдирда ҳам унга илми фойда бермайди. Улар, дунёпарастлик, шайтонга ошналик ва мусулмон кишига азият бериш деган экан”. Илмни ўрганиш билан бир қаторда уни бошқаларга ҳам ўргатиш савобли ишлардан бўлиб, ҳатто инсон вафот этганидан кейин ҳам савоби бориб туришлиги ҳадисларда баён қилинган.\nҲурматли азилар, Пайғамбаримиз соллаллоҳу алайҳи васаллам га нозил қилинган дастлабки оятларда илм олишга чақирганлар, кишининг нияти тўғри бўлмоғи керак, шундагина илм қалбига ўрнашади. Зайн ибн Собит Пайғамбаримиз соллаллоҳу алайҳи васаллам дан ривоят қилади: “Кимнинг нияти дунё бўлса, Аллоҳ таоло унинг ишини ажратади ва фақирликни икки кўзи олдига қўйиб қўяди, дунёга унга Аллоҳ таоло тақдир қилган нарсадан бошқаси келмайди. Кимнинг нияти оҳират бўлса, Аллоҳ таоло унинг ишларини жамлаб қўяди, бойлигини қалбда қилади, дунёни унга жирканчли ва ҳор қилиб қўяди.\nЁшларимиз илмли маърифатли бўлса, келажагимиз янада тараққий топиб бораверади. Пайғамбаримиз соллаллоҳу алайҳи васаллам айтганлар: “Мулойимлик, қай бир нарсанинг ичига кирса, уни чиройли қилади, нодонлик қай бир нарсанинг ичига кирса, уни обрўсизлантиради. Ҳар бир талим олувчи устозларни улуғлаши керак, устозни ҳурмат қилиш илмга барака беради, аксинча менмимаса илмдан барака кетади.\nАзилар, илоҳим ёшларимиз илмли, маърифатли, мулойим, камтарлик билан элга юртга манфаат келтирадиган олим инсонлардан бўлиб етишлигини Аллоҳдан сўраб қоламиз.\nХива тумани “Ҳасан Басрий” масжиди имом-хатиби\nPrevious Post:ИЖТИМОИЙ СОҲАДАГИ ИСЛОҲОТЛАР\nNext Post:ИСЛОМ ВА ОЛАМ


«Бешиктош» мухлисларидан стадионга келмасликни сўради\n17:00 / 17.10.2017\nТуркиянинг «Бешиктош» клуби ўз фанатларидан Чемпионлар лигасининг навбатдаги турида Франциянинг «Монако» клубига қарши кечадиган ўйинга бормасликни сўради.\nG гуруҳидаги ушбу учрашув сешанба оқшомида Монако шаҳрида бўлиб ўтади. «Бешиктош» твиттерида мухлисларга турк, инглиз, француз ва немис тилларида мурожаат қилинган. Унда УЕФА тақиқига сабаб бўлувчи ҳаракатлар содир этмасликлари учун мухлислардан стадионга бормай қўяқолиш сўралган.\nL'Equipe нашри хабарига кўра, Монако князлигида ҳам туркиялик мухлислар ҳаракати тақиқланган.\nШу йилнинг апрель ойида Европа Лигаси доирасида «Лион» ва «Бешиктош» клублари ўртасидаги учрашув вақтида оммавий тартибсизликлар келиб чиққанди. Натижада, УЕФА икки клубни ҳам шартли равишда еврокубоклардан четлаштирганди. Шунингдек, клубларга молиявий жарималар қўлланган.\n«Монако» йирик ҳисобда ғалаба қозонди, «Ницца» ютқазди\nТрансферлардан энг кўп пул ишлаб олган клублар маълум бўлди\n«ПСЖ»га тенг рақиб топилмаяпти


Жамият 16:39 / 30.05.2018 27048\n1980-йиллар охири... “Болам, тур ўрнингдан”, - деди онам. - “Тезда дўконга бориб, навбатни олгин. Ҳозир нон келади ва тезда тугаб қолади. Баъзи бир қўшниларимиз соат олтида чиқиб, навбат олишган. Ҳозир бормасанг, кеч қоласан. Мен ортингдан чиқаман”.\n2018 йил. “Болам, ишдан чиқиб, маҳалла фуқаролар йиғинига бир ўтиб кел”, - деди онам. – “Ҳажга қачон кетаркинмиз, навбатимиз келдимикин? Мана, навбатга турганимизга ҳам 2 йил бўлиб қолди, кучдан ҳам қоляпман, оёғим оғрийди. Бир навбатни текшириб кел-чи”.\nОрадан сал кам 30 йил ўтди. Ҳалиям онам навбат муаммоси билан юрибди. Унда нонга навбатга турардик, энди эса Ҳажга. Сочига оқ, юзига ажин тушган бечора онам. Нима қилайки, сизни Ҳажга жўнатсам. Мени кийинтирдингиз, едирдингиз, ўқитдингиз, уйлантирдингиз, ҳаттоки, ҳозир ҳам бир кунда 2-3 маротаба қўнғироқ қилиб турасиз. Мен эса сизни Ҳажга жўната олмайман.\nЎтган йили дўстим бир воқеани айтиб берди. Аллоҳнинг тақдири билан 2 йил олдин танишининг онаси вафот этибди.\nЎша куни уйига бордик. Жаноза ҳам ўтди. Танишим бир йиғлайди, бир йиғлайди. Шу орада унинг бир гапи миямда муҳрланиб қолди. У онасини Ҳажга жўнатмоқчи бўлган экан. Навбат келмай, мана вафот этибди. Унинг раҳматли онаси ҳаттоки пенсияни ҳам Ҳажга деб йиғиб юрган экан. Бечора, армони ичида қолди, деб воқеани айтиб берди дўстим.\nНаҳотки, шу даражага етиб келдик?! Тўғрисини айтганда, бу биттагина воқеа эмас, чунки бундай ҳолатлар Ватанимизнинг кўплаб жойларида учраб туради. Қанчадан қанча одамлар ота-онасини Ҳажга жўната олмай, армон қилиб ўтиришибди. Бунинг ҳисоби борми?\nНавбат ҳақида гапирар эканмиз, бу муаммо сифат ва хавфсизлик масаласи билан боғлиқ экан. Ўзбекистон Республикаси Вазирлар Маҳкамаси ҳузуридаги Дин ишлари бўйича қўмита раиси Жасур Акрамовнинг таъкидлашича, «Ўзбекистонда Ҳаж ибодатига борувчилар учун квоталар кўпаймоқда, аммо сифат ва хавфсизлик масаласини ўйлаш керак».\nҚўмита раисининг айтишича, ибодат қилувчиларга тиббий ёрдам кўрсатиш, уларга юқори сифат талабларига мос равишда хизмат қилиш - Ҳаж ибодати бекаму-кўст амалга оширилишида ёрдам беради.\n«Квотани 20 минг киши учун ошириш мумкин, аммо ибодатни дуруст бажариш учун ўзига яраша амаллар бор, Исломда Ҳажга қадар фарз қилинган ибодатларни ҳам бажариш лозим», деди раис Халқаро пресс-клуб сессиястида.\nБундан ташқари, Ҳаж ибодати нега Ўзбекистонда қўшни мамлакатлар билан солиштирганда қиммат эканига ойдинлик киритилди.\n«Гап шундаки, бизнинг ҳожиларимизга, юқорида таъкидлаганимдек, юқори сифатли хизматлар тақдим этилади. Меҳмонхона ва овқатланиш, транспорт хизматлари ўз вақтида, муҳайё этилади. Қолаверса, бир неча йиллардан буён ўзбекистонлик ҳожилар делегацияси «Энг намунали зиёратчилар» номинациясида ғолиб бўлиб келишади», дейди қўмита раиси.\nТабиий савол туғилади. Дин ишлари бўйича қўмитага номинация бўйича ғолиблик керакми ёки савоб ишми? Бир неча йиллардан буён ғолиблик қилаётган бўлсангиз, бу ерда бошқа одамлар бир неча йиллардан бери ота-онасини Ҳажга жўната олмай ўтирибдику? Шулар инобатга олинадими?\nҚўшни давлатлар билан ҳам солиштириб чиқилганда, ҳақиқатан ҳам Ҳаж сафари Ўзбекистонда қиммат эканига амин бўламиз.\nМаълумотларга кўра, Ўзбекистонда 2018 йилги Ҳаж мавсуми учун сарф-харажатлар энг юқори даражада кўрсатиладиган барча хизматларни инобатга олган ҳолда ва Жамоатчилик кенгашининг қарорига асосан 38 млн сўм (4750 АҚШ доллари) этиб белгиланган.\nТегишли маълумотлар солиштирилганда шуниси маълум бўладики, Қозоғистонда сарф-харажатлар 4000 АҚШ долларига тенг, Тожикистонда – 3280 ва энг арзони Қирғизистонда – 2800 АҚШ доллари.\nТабиий саволлар туғилади: «Нима, Қозоғистон, Тожикистон ва Қирғизистон ҳожиларининг ҳаж сафаридаги шароитлари шу даражада ёмонми? Ёки уларнинг ибодати тўла-тўкис бўлмаяптими?».\nЎйлаймизки, бу саволларга Дин ишлари бўйича қўмита жўяли жавоб беради. Қолаверса, юртимизда ўз навбатини кутиб турган ўн минглаб фуқароларни Ҳаж сафарига жўнатиш масаласини ижобий ҳал этади.


McDonald's компаниясининг энг кекса ходими Сингапурда эканлиги аниқланди\n16:31 / 04.05.2016\nMcDonald's компаниясининг энг кекса ходими Сингапурда хизмат қилаётган 92 ёшли Гох Гвек Энг эканлиги аниқланди, деб хабар беради Metro. Унинг беш нафар фарзанди, 10та набираси ва 20та эвараси бор.\nМаълум бўлишича, кекса аёл cўнгги 18 йил давомида McDonald's ресторанида хизмат қилиб келмоқда. Гох Гвек Энг фарзандлари ота-она уйини ташлаб кетишганидан сўнг, 1998 йилда компанияга ишлаш учун ташриф буюради.\n«Энди фарзандларим оила қургач, ўз иши, ҳаёт ташвишлари билан овора бўлиб қолишди. Улар кетгач, уйим ҳам ҳувиллаб қолган», – дейди Гох Гвек Энг. Аёл ишлайдиган McDonald's ресторани унинг уйига яқин ҳудудда жойлашган.\nЁши улғайиб қолганига қарамай, McDonald's ходимаси яқин кунларда нафақага чиқишни режалаштирмаган. У соғлиғидан шикоят қилмагунга қадар ишлашда давом этаверишини, шунингдек, баъзан чарчаб қолганида ҳамкасблари доим ёрдамга тайёр эканлигини таъкидлаб ўтди.


Туркиялик фуқаронинг умрига зомин бўлган йигитга ҳукм ўқилди - Darakchi\nТуркиялик фуқаронинг умрига зомин бўлган йигитга ҳукм ўқилди\nЖИНОЯТ 07.04.2021, 13:46\nЗафар Раҳмонов 2020 йил 17 июль куни соат 23:30да Чилонзор туманида жойлашган хонадонда вақтинча бирга яшаган таниши Туркия Республикаси фуқароси Мехмет Мустафанинг бегона аёлларни олиб келиб, маишат қилганидан жаҳли чиқади. Хонадонга келиб, у билан даҳанаки жанжаллашиб қолади. Мехмет Мустафани уятли сўзлар билан ҳақоратлаб, зарба беради. Унинг мувозанатни йўқотганидан фойдаланиб, бошига, юзига бир неча маротаба қўли билан уради. Шунингдек, баданининг турли қисмларига оёғи билан тепиб, унинг ўлимига сабабчи бўлган оғир шикаст етказади. Мехмет Мустафа олган тан жароҳатлари оқибатида воқеа жойида вафот этади.


ЕЧИМИ ТОПИЛМАГАН МУРОЖААТ » Жиззах ҳақиқати газетаси расмий сайти\nЖиззах ҳақиқати газетаси » Янгиликлар » ЕЧИМИ ТОПИЛМАГАН МУРОЖААТ\nЖисмоний ва юридик шахсларнинг мурожаатлари билан ишлаш борасида янги тизим — Президентнинг Халқ қабулхоналари ва виртуал қабулхона фаолиятининг йўлга қўйилганлиги халқ ва давлат идоралари ўртасидаги кўприк вазифасини ўтовчи тузилмага айланди. Ушбу тизим фуқароларнингкўплаб муаммоларини ижобий ҳал этишда самарали натижа бермоқда.\nТуманнинг чекка ҳудудларида яшовчи фуқароларнинг оворагарчиликларига йўл қўймаслик учун сайёр қабуллар ташкил этилиб, аниқланган қонун бузилиш ҳолатлари ва одамларнинг ҳаётий муаммолари жойида ҳал этилмоқда.Туман халқ қабулхонасига ўтган 2019 йил мобайнида жисмоний ва юридик шахслардан жами 1564 та, шундан 1289 та ёзма, 275 та оғзаки мурожаатлар келиб тушди. Мурожаатларнинг 1042 таси қаноатлантирилди. 522 та мурожаатчига қонунийтушунча берилди.\nТаҳлиллар аҳолини қийнаётган муаммоларнинг асосини пенсия ва нафақалар таъминотидаги камчиликлар ташкил этишини кўрсатди. Ўтган йили шу масала бўйича 121 та, иш билан таъминлаш юзасидан 97 та, уй-жой ва ер билан таъминлаш борасида 68 та, электр, иссиқлик таъминоти бўйича 265 та, коммунал тўловлардаги муаммолар хусусида 88 та мурожаатлар келиб тушди.\nБундан ташқари, Ўзбекистон Республикаси Президентининг 2019 йил 8 январдаги қарорини бажариш юзасидан секторларнинг ишчи гуруҳи аъзолари томонидан секторлар таркибига кирувчи маҳаллаларда уйма-уй юриш орқали аҳолининг йиллар давомида қийнаб келаётган муаммолари ўрганилди. Жумладан, Халқ қабулхонаси ва сектор ишчи гуруҳлари томонидан уйма-уй юриш орқали тумандаги мавжуд 34296 та хонадонлар ўрганилиб, 6516 та муаммолар аниқланди.\nМуаммолар тегишли идора ва ташкилотлар томонидан атрофлича ўрганиб чиқилди. Кўп маблағ талаб этадиган муаммолар эса йўл харитасига киритиш учун Шароф Рашидов туман кенгашига ахборотнома тақдим этилди.\nГуруч кўрмаксиз бўлмайди, деганларидек мурожаатларни ўрганиш жараёнида сусткашликка йўл қўйган ходимлар ҳам учради. Масалан, туман бандликка кўмаклашиш маркази ходими Ғ.Полвонов томонидан мурожаатчилар билан учрашмасдан далолатнома расмийлаштирганлигиучунунга нисбатан тузилган меҳнат шартномасини бекор қилиш чораси кўрилди.\n2019 йил мобайнида Халқ қабулхонасига келиб тушган мурожаатларнинг ижросини ўз вақтида таъминламаган 10 нафар ходимларни интизомий жавобгарликка тортиш юзасидан таклифлар берилди. Шундан 2 нафари билан меҳнат шартномасибекор қилинди. 8 нафар ходимларга тегишли интизомий чора кўрилди.\nБундан ташқари Шароф Рашидов тумани, "Уч тепа" МФЙда истиқомат қилувчи Мавжуда Хошимова2020 йил, 6 январь куни кўчасидаги ичимлик суви қувури ёрилиб кетганлиги юзасидан мурожаат қилган. Ушбу мурожаат тегишлилик бўйича туман "Сувоқова" ДУКга юборилди. Корхонанинг ходимлари томонидан 13 январь куни мурожаатижобий ҳал этилди, деб фуқаронинг билдиришномаси илова қилинган ҳолда Халқ қабулхонасига маълумот берилган.\nФуқаро билан суҳбат чоғида унинг билдириш хати ёзиб бермаганлиги, ёрилиб кетган сув қувуридан ҳанузгача ичимлик суви сизиб чиқаётганлиги маълум бўлди.\nМурожаатнинг ечимини топиш ўрнига сохтакорликга йўл қўйганлиги боис мутасаддиларга тегишли тартибда чора кўриш учун туман прокуратурасига юборилди. Президентимиз таъкидлаганларидек, ечими топилмаган мурожаат назоратдан олинмайди.\nЎзбекистон Республикаси Президентининг Ш.Рашидов туманидаги\nХалқ қабулхонаси мутахассиси.


БАА Гран-присидан олдин Пара енгил атлетикачиларимиз билан онлайн видеомулоқот ташкил этилди – O'zbekiston milliy paralimpiya assotsiatsiyasi\nХабарингиз бор, жорий йилнинг 10-14 февраль кунлари Дубай шаҳрида Пара-енгил атлетика бўйича халқаро Гран-при мусобақаси бўлиб ўтади. Айтиш керакки, ушбу мусобақа “Токио-2020” ёзги Паралимпия ўйинларига тўғридан-тўғри йўлланма беради. Шу сабабли вакилларимиз ушбу мусобақага ҳар томонлама пухта тайёргарлик кўришлари учун айнан Дубай шаҳрида бир ойлик халқаро ўқув-машғулот йиғинини ташкил этилди.\nБугун пара-атлетларимиз билан ZOOM платформаси орқали онлайн видеомулоқот ўтказилди. Унда Ўзбекистон Миллий Олимпия қўмитаси раиси Рустам Шоабдураҳмонов, Ўзбекистон Миллий Паралимпия ассоциацияси раиси Мухторхон Ташходжаев, МОҚ раиси ўринбосарлари Азизжон Камилов ҳамда Шерзод Ташматов, Ўзбекистон спорт фахрийлари кенгаши раиси Баҳодир Махситов, Ёшлар ишлари агентлиги директорининг ўринбосари Дилноза Каттахонова, МОҚ қошидаги Республика спорт тиббиёти илмий-амалий маркази директори Абдушукур Садиков, “Sport” телеканали директори Зоҳид Каримов, “Спорт” газетаси бош муҳаррири Мирзаҳаким Тўхтамирзаев, шунингдек, МОҚ ва МПА мутасаддилари иштирок этди.\n“Ҳурматли Паралимпиячиларимиз, Сизлар юксак матонат ва ирода соҳибисизлар. Олдинда турган мусобақада барчангизга фақат ва фақат омад тилаб қоламиз. Кўриб турганингиздек, бу Президентимизнинг Сиз ёшларга бўлган эътибор ва ёрдамлари. Бу ҳали бошланиши. Янги Ўзбекистон ёшларимиз учун бунданда юқори имкониятларни яратиб беради. Токио Паралимпиадасига тайёргарлик борасида барча шароитлар муҳайё қилинади. Биз Миллий Паралимпия ассоциацияси билан бир жамоа бўлиб, Сизларни доимо қўллаб келамиз. Насиб қилса, Токиода Риодагидан ҳам яхши натижалар кўрсатиб келамиз”, – деди МОҚ раиси.\nЙиғилиш давомида А.Камилов, Ш.Ташматов, Б.Махситов, Д.Каттахонова, З.Каримов, М.Тўхтамирзаев ва бошқа қатнашчилар сўзга чиқиб, пара-атлетларимизга бўлажак мусобақада омад тилаб ўтишди. Айниқса, спортчиларимизнинг ота-оналари томонидан ёзиб олинган видеомурожаат атлетларимизни мусобақадан аввал янада тўлқинлантирди дейиш мумкин. Ўз навбатида, спортчиларимиз Наталья Семёнова, Муҳаммад Рехсимов, Тимур Гиязов қаратилаётган бундай эътибор ва ғамхўрлик учун муҳтарам Президентимиз ва ҳукуматимизга миннатдорчиликларини изҳор қилиб ўтишди.\n«Биз илгари Германия, Австралия ва бошқа етакчи мамлакатлар жамоаларининг мусобақадан анча аввал келиб, узоқ муддатли йиғин ўтказишларини кўрганимизда ҳавас қилиб қолар эдик. Мана энди биз ҳам шундай амалиёт билан ишлаяпмиз. Бунинг учун бизга мана шундай шароитлар яратиб бераётган юртбошимизга ташаккур айтиб қоламиз«, – деди мураббий Мавлон Ҳайдаров.\nМаълумот учун, айни пайтда пара-енгил атлетика бўйича терма жамоамиз ҳисобида 8та йўлланма мавжуд. Ишонамизки, ушбу мусобақадан сўнг жамоамиз ҳисобидаги йўлланмалар сони янада ортади.\nШохсанам Тошпўлатова иштирокида мастер-класс ташкил этилди


Бош прокуратура Андижонда юз берган мудҳиш ЙТҲ ҳақида маълумот берди - xabar.uz\nБош прокуратура Андижонда юз берган мудҳиш...\nБош прокуратура Андижонда юз берган мудҳиш ЙТҲ ҳақида маълумот берди\n17.05.2019 13:10 0 3036\n2019 йил 16 май куни соат 08:00 лар чамасида, фуқаро А.Садридинов бошқарувидаги давлат рақами 60 О 090 DА бўлган «Кобалт» русумли автомашинасида Асака тумани, «Дастурхончи» МФЙ ҳудудидан ўтган Андижон-Шаҳрихон транспорт қатнов йўлининг «Андижон» йўналиши бўйича ҳаракатланиб кетаётиб, бошқарувни йўқотиб, йўл четида суғориш ишларини олиб бораётган Асака тумани ободонлаштириш бўлими ишчилари О.П., Ф.Т. ва З.У.ларни уриб юборган. Бу ҳақда Бош прокуратура матбуот хизмати хабар бермоқда.\nНатижада, фуқаро О.П. ҳодиса жойида, фуқаро Ф.Т. шифохонада вафот этган, фуқаро З.У. эса тан жароҳати олиб, Асака тумани марказий шифохонасига ётқизилган.\nМазкур ҳолат юзасидан Асака тумани ИИБ ҳузуридаги тергов бўлинмаси томонидан 16.05.2019 йилда ЖКнинг 266-моддаси 3-қисми «а» банди билан жиноят иши қўзғатилиб, тергов ҳаракатлари олиб борилмоқда.\nЙўл транспорт ҳодисаси натижасида жабрланган фуқаролар меҳнатга жалб қилиниши қонунийлиги ўрганилганда, О.П., З.У. ва Ф.Т. 2018 йилнинг февраль ойидан бери Асака тумани ҳокимлиги Ободонлаштириш бошқармасининг тегишли буйруқларига асосан бошқармада ҳақ тўланадиган жамоат ишига ишчилар сифатида қабул қилинганлиги маълум бўлди.\nАсака тумани ИИБ ҳузуридаги тергов бўлинмаси томонидан Асака тумани ҳокимлиги Ободонлаштириш бошқармасининг ишчиларини Асака туманида «Дастурхончи» МФЙ ҳудудидаги транспорт қатнов йўлининг четида суғоришга жалб қилинишида меҳнат муҳофазаси қоидаларига риоя этилиши юзасидан вилоят Бандлик бош бошқармаси Давлат меҳнат инспекциясига хизмат текшируви ўтказиш ҳақида тақдимнома киритилди.\nДастлабки тергов ҳаракатлари вилоят прокуратураси томонидан назоратга олинди.\nШунингдек, хабарда кўрсатилган Жалақудуқ тумани ҳудудида тиббиёт ходимлари мажбурий меҳнатга жалб қилинаётганлиги ҳақидаги ҳолат ўрганилди.\nЎрганиш давомида тиббиёт ходимлари магистрал йўлни тозалашга ва мажбурий меҳнатга жалб этилмаганлиги аниқланди, дейилади Бош прокуратура матбуот хизмати хабарида.\nАндижон ЙТҲ ободонлаштириш\nИқтисодиёт бугун, 09:29\nҲодиса 14/10, 21:09\nҲодиса 14/10, 17:35\nҲодиса 13/10, 18:39


Францияда президент Олланднинг рейтинги навбатдаги антирекордни ўрнатди\n09:13 / 30.06.2016\nФранция президенти Франсуа Олландни қўллаб-қувватлаш даражаси у ҳокимиятда бўлиб турган вақт мобайнидаги энг паст кўрсаткичга етди.\nTNS Sofres томонидан Le Figaro нашри буюртмасига кўра ўтказган сўровномаси натижаларига кўра, унга ишонч рейтинги рекорд даражадаги паст кўрсаткични қайд этган ва антирекорд ўрнатилган. Натижалар Le Figaro газетасида келтирилган.\nАниқлик киритилишича, Олланднинг рейтинги 12 фоизни ташкил қилмоқда.\nГазетанинг қайд этишича, бу TNS Sofres тарихида ўтказилган шу борадаги сўровномаларда қайд этилган энг паст кўрсаткич бўлди.\nАпрель ойи учун Le Eco газетаси буюртмасига кўра сўров ўтказган Elabe социологик хизмати маълумотларида респондентларнинг атиги 16 фоизи Олландга ва унинг Франция олдида турган асосий муаммоларни самарали ҳал этишига ишонч билдириши маълум бўлганди.\nҲатто мамлакат бош вазири Манюэль Вальснинг рейтинги ҳам, гарчи икки пунктга пасайган бўлса-да, Олландга нисбатан юқори бўлиб, май ойида 20 фоизни ташкил этган.\nБундан олдинроқ, французларнинг 45 фоизи мамлакатда ЕИдан чиқиш бўйича референдум ўтказишга рози экани аниқланганди.


Давлат солиқ қўмитасининг 2019-05-сон, Молия вазирлигининг 2-сон "Солиқ ҳисоботининг шаклларини тасдиқлаш тўғрисида"ги 07.01.2019 й. Қарори (АВ томонидан 21.01.2019 й. 3126-сон билан рўйхатга олинган)Маълумотлар тизими «Давлат солиқ қўмитасининг 2019-05-сон, Молия вазирлигининг 2-сон "Солиқ ҳисоботининг шаклларини тасдиқлаш тўғрисида"ги 07.01.2019 й. Қарори (АВ томонидан 21.01.2019 й. 3126-сон билан рўйхатга олинган)» | NRM.uz\nДавлат солиқ қўмитасининг 2019-05-сон, Молия вазирлигининг 2-сон "Солиқ ҳисоботининг шаклларини тасдиқлаш тўғрисида"ги 07.01.2019 й. Қарори (АВ томонидан 21.01.2019 й. 3126-сон билан рўйхатга олинган)\nЎзбекистон Республикасининг Солиқ кодекси, Ўзбекистон Республикаси "Давлат солиқ хизмати тўғрисида"ги Қонунининг 7-моддаси ва Ўзбекистон Республикаси Президентининг 2018 йил 26 декабрдаги ПҚ-4086-сон "Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида"ги қарорига мувофиқ Ўзбекистон Республикаси Давлат солиқ қўмитаси ва Молия вазирлиги ҚАРОР ҚИЛАДИ:\nжисмоний шахслардан олинадиган даромад солиғи ва ягона ижтимоий тўлов бўйича 2-иловага мувофиқ;\nер қаъридан фойдаланганлик учуй солиқ ва тижоратбоп топилма бонуси бўйича 5-иловага мувофиқ;\nсув ресурсларидан фойдаланганлнк учун солиқ бўйича 6-иловага мувофиқ;\nягона солиқ тўлови бўйича 9-иловага мувофиқ;\nягона ер солиғи бўйича 10-иловага мувофиқ;\nқатьий белгиланган солиқ бўйича 11-иловага мувофиқ;\nбозорлар томонидан олинган даромадлар бўйича 12-иловага мувофиқ;\nдавлат божи ва автотранспорт йиғими бўйича 13-иловага мувофиқ;\nтоварларнинг айрим турлари билан чакана савдо қилиш ва айрим турдаги хизматлар кўрсатиш ҳуқуқи учун йиғимлар бўйича 14-иловага мувофиқ.\n2. Белгилаб қўйилсинки, 2018 йил учун солиқ ҳисоботи 2018 йилда амал қилган тартиб ва шакллар асосида тақдим этилади.\n2019 йил 28 январь, 4-сон, 68-модда


Кластерлар: Ҳуқуқий асос яратилиш остонасида\nБугун мамлакатимизда тўқимачилик саноатининг жадал ривожланишини таъминлаш, юқори сифатли ва рақобатбардош тайёр маҳсулотлар ишлаб чиқаришни кенгайтириш, уни йирик хорижий бозорларга чиқаришга алоҳида эътибор қаратилмоқда. Президентимиз ташаббуси билан бу борада, айниқса, кластер пахтачилик ва тўқимачиликнинг лакомотивига айланмоқда.\nБиласиз, кластер – битта соҳага бирлашган ва бир-бири билан узвий алоқада бўлган корхоналар гуруҳи. Янада соддароқ қилиб айтганда, пахта экишдан то тайёр маҳсулотгача бўлган жараённи ягона технологик занжирга бирлаштирадиган тизим.\nДавлатимиз раҳбарининг 2017 йил 14 декабрдаги “Тўқимачилик ва тикув-трикотаж саноатини жадал ривожлантириш чора-тадбирлари тўғрисида” фармони соҳадаги муҳим ислоҳотлар ўтказишга туртки бериб, тўқимачилик ва тикув-трикотаж саноатини жадал ривожлантиришга хизмат қилмоқда. Унинг амалий ижросини таъминлаш мақсадида Вазирлар Маҳкамасининг 2018 йил 31 мартдаги қарори билан пахта-тўқимачилик ишлаб чиқаришлари ва кластерлари фаолиятини ташкил этиш бўйича қўшимча чора-тадбирлар белгиланган.\nРеспубликамизда бугунги кунга келиб 15 та пахта тўқимачилик кластери ташкил қилинди. Йил охиригача уларнинг сони 59 тага етиши мўлжалланмоқда.\nЖаҳон бозорида 1 килограмм пахта толаси 1-1,5 АҚШ долларига баҳоланади. У йигирилиб, калава ип қилинса, қиймати 7-8 долларга, агар ундан мато тўқилиб, тайёр маҳсулот, дейлик, 3 та эркаклар кўйлаги тикилса, қўшимча қиймат яна ортиб, 100 долларга айланади. Ёки кластер тизимида қайта ишланган 1 килограмм толадан тўқилган мато битта “Деним-индиго” жинси тикиш учун етарлидир. Бундай маҳсулот дунё бозорида 500-1000 долларгача сотилишини инобатга олсак, даромаду мақсад-муддаонинг моҳияти дарров англашилади.\nКелинг, шу ўринда яна айрим жиҳатларга эътибор қаратайлик. Биргина аграр ва тўқимачилик соҳасида кластер тизимини таҳлил этадиган бўлсак, жорий йилда 20 та туманда 164 минг гектар майдонда кластер усулида пахта етиштириш йўлга қўйилди.\nЎзини оқлаётган бу тизимни янада кенгайтириш мақсадида 2019 йилда 61 та кластер томонидан жами пахта майдонларининг 51 фоизида пахта етиштириш режалаштирилган. Келгусида уни етиштирувчи 133 та тумандан 70 таси тўлиқ кластер тизимига ўтади. Янги ташкил этилаётган кластерлар томонидан 41 та корхона ташкил этилиб, 23 мингга яқин иш ўрни яратилади. 2019 йилда ишлаб чиқарилаётган толанинг 78 фоизи Ўзбекистонда қайта ишланади. 2020 йилга бориб эса, толани тўлиқ қайта ишлашга ўтилади. Тайёр маҳсулотларни ишлаб чиқариш улуши 40 фоиздан камида 60 фоизга етказилади.\nПахта-тўқимачилик кластерларига берилган барча имтиёзларни кейинги йилларда ҳам татбиқ этиш, улар фаолиятини янада кенгайтириш мақсад қилинган.\nШу боис, давлатимиз раҳбари кластерлар фаолиятига ҳар томонлама кўмаклашиш зарурлиги, пахтачиликда қишлоқ хўжалигининг келажаги, унинг иқтисодий самарадорлиги кластерлар билан боғлиқлиги, мазкур тизим аграр соҳани жадал ривожлантиришнинг локомотиви бўлиши кераклигини қайта-қайта таъкидламоқда.\nДемак, мамлакатимиздаги пахта етиштирувчи туманларнинг ярмидан ортиғи тўлиқ кластер тизимига ўтар экан, албатта, бу жараёнда ҳуқуқий асос мустаҳкам бўлиши айни муддао. Тўғри, айни пайтда 700 дан ортиқ қонунимиз мавжуд. Эътиборга молик жиҳати, уларнинг 400 дан зиёди иқтисодиёт соҳасига дахлдор. 150 дан ортиқ қонун ёки улардаги айрим нормалар эса, бевосита тадбиркорлик, хусусий секторга тааллуқли. Бироқ кластерлар соҳаси ва фаолиятини тартибга солувчи яхлит ҳуқуқий ҳужжат мавжуд эмас. Ваҳоланки, ҳар қандай ислоҳот жорий этиш, амалга ошириш, натижадорлик ва оқибат жараёнларини ўзида мужассам этади. Соддароқ қилиб айтганда, ислоҳотлар самараси уни ҳаракатлантирувчи ҳуқуқий формулага асосланади.\nШу маънода, кластерлар фаолиятини ҳуқуқий жиҳатдан қўллаб-қувватлаш, бу борада амалга оширилаётган ислоҳотларнинг оғишмай ижро этилишини таъминлашга қаратилган яхлит қонунчилик базасини шакллантиришга зарурат туғилмоқда.\nКези келганда бу борадаги ислоҳотлар жараёнида амалдаги мавжуд миллий қонунлар ва қонуности ҳужжатлари ижросини таъминлаш, турли қонун ҳужжатлари ўртасидаги зиддиятлар хусусида ҳам қисқача мулоҳаза юритсак. Хусусан, “Норматив-ҳуқуқий ҳужжатлар тўғрисида”ги қонунда бундай ҳужжатларнинг юридик кучи белгилаб қўйилган. Яхлит қонунларнинг ўрни бошқа қонун ҳужжатлари билан таққослаганда ҳар доим ҳам устун мавқега эга бўлиши керак. Амалда ҳам шундай ҳолат изчиллик касб этсагина, меъёрлар тўғридан-тўғри ҳаётга татбиқ этилади.\nАйнан шу қонунларнинг ишлаши эса, давлат ҳокимияти ва бошқаруви органлари, ҳуқуқни муҳофаза қилувчи ва назорат тузилмаларининг қонун ижодкорлиги фаолиятининг тизимли таҳлилини ташкиллаштириш, улар томонидан киритиладиган ёки қабул қилинадиган қонун ҳужжатлари ва бошқа ҳужжатлар лойиҳаларининг Конституциямиз, мамлакатда олиб борилаётган ислоҳотларнинг мақсад-вазифаларига, шунингдек, қонунчилик техникаси қоидаларига мувофиқлигини аниқлаш юзасидан ҳар томонлама экспертизани амалга ошириш адлия органлари фаолиятининг муҳим йўналишларидан бири саналади. Шу асосда адлия органлар томонидан 20 турдан ортиқ ҳужжатлар норматив-ҳуқуқий ҳужжат сифатида ҳуқуқий экспертизадан ўтказилган. Маълумотларга кўра, ўрганилган 9 ой давомида бундай ҳужжатларни туркумлаш соҳасидаги қонунбузилиши ҳолатларини бартараф этиш юзасидан маҳаллий давлат ҳокимияти органларига 231 та тақдимнома киритилган, 310 та қонун ҳужжатларига зид равишда қабул қилинган қарорлар бекор қилинган.\nУмуман олганда, бугун мамлакатимизда шиддат билан амалга оширилаётган ислоҳотларни янада жадаллаштиришда қатор соҳавий муносабатлардаги ҳуқуқий жиҳатдан ечимини кутаётган бир қатор қонун лойиҳаларини ишлаб чиқиш, мавжудларидаги ёки уларнинг айрим нормаларидаги жиддий камчиликлар ҳамда ўзаро зиддиятли масалаларни бартараф этиш олдимизда турган энг долзарб масалалардан бири бўлиб қолмоқда. Буларни ечиш эса, парламент аъзоларидан қонун ижодкорлиги соҳасидаги фаолиятда мазкур жиҳатларга алоҳида эътибор билан ёндашиш лозимлигини талаб этади. Зеро, кластер сингари иқтисодиётимизга кириб келаётган мутлақо янги тизим, амалиёт кучли ҳуқуқий асосга таянган ҳолда, гуркираб ривожланмоғи, ҳам давлатимизнинг ютуғи, ҳам халқимизнинг фаровонлигини таъминлашга хизмат қилмоғи лозим.\nЎзЛиДеП фракцияси аьзоси\nКўришлар сони: 1948


Архивы Ўҳҳў | KITAB.UZ\nЎҳ-ҳў! Қотиллик сабаб қидирувда бўлган муаллима 20 йилдан сўнг қўлга тушди\nХитойнинг Цзянси провинциясида 20 йил давомида ҳуқуқ-тартибот идораларидан яшириниб юрган қотил аёл — Лао Жунчжи устидан суд жараёни бошланди. Бу ҳақда AsiaOne нашрига таяниб «hudud24.uz» хабар бермоқда. 1993 йилда 19 ёшда бўлган Лао Цзянсидаги бошланғич мактаблардан бирида муаллималик қиларди. Ўша пайтларда у талончилик учун саккиз йил “ўтириб” чиққан Фа Цзинь билан танишиб қолди.Батафсил ўқинг\nЎҳ-ҳў! Шотландияда биргина қўй рекорд даражадаги маблағга сотилди\nШотландияда ким ошди савдоси қўйлар савдоси бўйича янги рекорд қайд этилди. Биргина тексель зотли қўй ярим миллион долларга сотилди, деб хабар беради МИР 24 телеканали. Маълумотларга кўра, «Икки карра олмос» номли уй ҳайвони шиддатли савдолашув мавзусига айланган. Бошланғич таклиф 14.000 долларни ташкил этган. “Нарх сифатни акс эттиради”, демоқда қўзичоқнинг янгиБатафсил ўқинг\nЎҳ-ҳў! Полиция ходимининг шкафидан 21 та кобра боласи топилди\nҲиндистоннинг Химачал-Прадеш штатининг Кангра шаҳридаги полиция маҳкамасида ишловчи полициячи ўз кабинетидаги шкафдан керакли ҳужжатлар бўлган папка ўрнига 21 та илон боласини топиб олди. “Натижада илон овлайдиган махсус ходимни чақиришга тўғри келди”, деб ёзади “News Track Live”. Дастлаб, ҳуқуқни муҳофаза қилиш идораси ходими битта судралувчини кўриб қолган. Аммо бу илоннинг боласиБатафсил ўқинг\nЎҳ-ҳў! Ўзбекистонда коронавирусга чалинганлар 10 000 нафардан ошди\n2020 йил 5 июль соат 23:30 ҳолатига кўра, Ўзбекистонда коронавирус инфекцияси қайд этилганлар сони 10020 (+84) нафарни ташкил этмоқда. 🔴Янги касалланиш ҳолатларининг 16 нафари Карантин марказидаги фуқаролар (барчаси хориждан келган) орасида, 27 нафари Тошкент шаҳрида (шундан 5 нафари коронавирусга чалинганлар билан мулоқотда бўлиб, карантинга олинган фуқаролар орасида, 22 нафариБатафсил ўқинг\nЎҳ-ҳў! Ўзбекистонда яна 100 дан ортиқ одам коронавирус юқтирди\n🔺2020 йил 15 июнь соат 23:00 ҳолатига кўра, Ўзбекистонда коронавирус инфекцияси қайд этилганлар сони 5263 (+109) нафарни ташкил этмоқда. 🔴Янги касалланиш ҳолатларининг 77 нафари Карантин марказидаги фуқаролар орасида, 12 нафари Тошкент шаҳрида (шундан 10 нафари коронавирусга чалинганлар билан мулоқотда бўлган, 2 нафари аҳоли орасида), 7 нафари Тошкент вилоятида (шунданБатафсил ўқинг